**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 17 Μαρτίου 2023, ημέρα Παρασκευή και ώρα 10.15΄ π.μ., στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων, υπό την προεδρία του Προέδρου της, κ. Σταύρου Καλογιάννη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών «Πλαίσιο ρύθμισης οφειλών και άλλες φορολογικές και τελωνειακές ρυθμίσεις, προστασία των συντάξεων από τον πληθωρισμό και άλλες διατάξεις για τη στήριξη της κοινωνίας και της επιχειρηματικότητας».

Στη συνεδρίαση, παρέστησαν ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αμανατίδης Γεώργιος, Αναστασιάδης Σάββας, Βλάχος Γεώργιος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σπανάκης Βασίλειος – Πέτρος, Σταμενίτης Διονύσιος, Τσαβδαρίδης Λάζαρος, Υψηλάντης Βασίλειος – Νικόλαος, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Συρμαλένιος Νικόλαος, Τσακαλώτος Ευκλείδης, Φλαμπουράρης Αλέξανδρος, Κουρουμπλής Παναγιώτης, Αρβανιτίδης Γεώργιος, Λοβέρδος Ανδρέας, Κομνηνάκα Μαρία, Βιλιάρδος Βασίλειος, Χήτας Κωνσταντίνος και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, καλημέρα. Αρχίζει η συνεδρίαση της Επιτροπής Οικονομικών με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών «Πλαίσιο ρύθμισης οφειλών και άλλες φορολογικές και τελωνειακές ρυθμίσεις, προστασία των συντάξεων από τον πληθωρισμό και άλλες διατάξεις για τη στήριξη της κοινωνίας και της επιχειρηματικότητας».

Ο Εισηγητής της Πλειοψηφίας μας ενημέρωσε ότι έχει ένα μικρό διαδικαστικό πρόβλημα, αλλά έρχεται αμέσως, οπότε θα ξεκινήσουμε τη διαδικασία με την Εισηγήτρια της Μειοψηφίας, την κυρία Παπανάτσιου.

Αρχικά, όμως, να σας ενημερώσω για τις επόμενες συνεδριάσεις. Προτείνω την Τρίτη 21 Μαρτίου ώρα 10:00΄ το πρωί να έχουμε τους φορείς. Την ίδια μέρα, την Τρίτη, η 3η συνεδρίαση ώρα στις 13:00΄ το μεσημέρι και την Τετάρτη 22 Μαρτίου η 4η συνεδρίαση στις 10:00΄ η ώρα το πρωί. Όλες οι συνεδριάσεις στην αίθουσα Γερουσίας.

Παρακαλώ, επίσης, τους Εισηγητές και Ειδικούς Αγορητές να προτείνουν και τα ονόματα των φορέων που θέλουν να καλέσουμε. Κυρία Παπανάτσιου έχετε το λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας):** Καταρχήν, καλημέρα σε όλους.

Θα ξεκινήσω από τους φορείς που προτείνουμε, κ. Πρόεδρε, τη Γενική Συνομοσπονδία Επαγγελματιών Βιοτεχνών Εμπόρων Ελλάδος, τη ΓΣΕΒΕΕ, το Επαγγελματικό Επιμελητήριο Αθηνών, τον Συμβολαιογραφικό Σύλλογο Εφετείων Αθηνών-Πειραιώς-Αιγαίου & Δωδεκανήσου, την Ένωση Φοροτεχνικών Ελευθέρων Επαγγελματιών Αττικής (ΕΦΕΕΑ), την Πανελλήνια Ομοσπονδία Ενώσεων Στρατιωτικών, τον Πανελλήνιο Σύλλογο Μηχανικών Τεχνικών Έργων και το Ενιαίο Δίκτυο Συνταξιούχων.

Νομίζω ότι, επειδή είναι μεγάλο το νομοσχέδιο, καλό θα ήταν να μην κάνουμε περικοπές στο ποιοι θα έρθουν από τους φορείς. Θα μπορούσαμε να υιοθετήσουμε κι αυτό που έγινε και σε άλλη επιτροπή της Βουλής, δηλαδή, να ξεκινήσουμε και με τις ερωτήσεις από την αρχή, οπότε όλες τις προτάσεις φορέων που θα γίνουν από όλους μας να μπορέσουμε να τους δεχτούμε και να τους ακούσουμε, γιατί είναι πάρα πολύ σημαντικό να τους ακούμε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Συμφωνώ. Θα πάρουμε τις προτάσεις όλων των Εισηγητών και θα σας ενημερώσω.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας):** Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστώ κι εγώ.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας):** Θα ξεκινήσει ο κ. Παπαδημητρίου μιας και ήρθε;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ωραία. Το λόγο έχει ο κ. Παπαδημητρίου, Εισηγητής της Πλειοψηφίας.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ (Εισηγητής της Πλειοψηφίας):** Ευχαριστώ πολύ, κ. Πρόεδρε.

Το πολυνομοσχέδιο, ένα ακόμη από τα όσα η Κυβέρνηση έχει εισάγει προς συζήτηση στη Βουλή από το Υπουργείο Οικονομικών - σε αυτά αναφέρομαι - περιλαμβάνει ρυθμίσεις που έρχονται να προστεθούν στη σειρά των μέτρων που έχουν ληφθεί και στην ανάπτυξη πολιτικών, προκειμένου να στηριχθούν οι πολίτες απέναντι στις επιπτώσεις της ενεργειακής κρίσης και των πληθωριστικών πιέσεων που εν πολλοίς οφείλονται στην κρίση την ενεργειακή καθώς και σε άλλα σημαντικά γεωπολιτικά γεγονότα, αλλά, βεβαίως, και στη μετά τον covid εποχή και την αναταραχή που προκάλεσε στο διεθνές εμπόριο γενικότερα.

 Η επιλογή, που έχει γίνει και στην οποία εντάσσεται και το προς συζήτηση νομοσχέδιο, είναι τα μέτρα αυτά να είναι πρακτικά, να έχουν χειροπιαστές επιπτώσεις θετικές για τα τμήματα του πληθυσμού, για τους συμπολίτες μας, στους οποίους στοχεύουν να τους βοηθήσουν. Επομένως, επελέγη οι ρυθμίσεις αυτές να ενισχύουν την πλευρά του εισοδήματος.

Η επιλογή αυτή έγινε ανεξαρτήτως ιδεολογικών και άλλων συζητήσεων, που γίνονται πάντοτε σε τέτοιες περιπτώσεις, έγινε με τρόπο και το επαναλαμβάνω αυτό, γιατί πρέπει να καταγραφεί και σε αυτό ελπίζω να γίνει η συζήτηση, να είναι στοχευμένες, να αφορούν συγκεκριμένες ομάδες. Και, με αυτήν την έννοια, έγινε σε εφαρμογή και των γενικότερων κατευθύνσεων, που δόθηκαν σε όλες τις ευρωπαϊκές χώρες και από την Ευρωπαϊκή Επιτροπή και από το Eurogroup και από το Συμβούλιο Αρχηγών. Στοχευμένες ενέργειες, ώστε τα πιο αδύναμα ή εκείνα που είχαν οι ειδικές συνθήκες τμήματα του πληθυσμού να μπορέσουν να αντιμετωπίσουν τα γενικότερα προβλήματα που προκαλεί ο πληθωρισμός.

Υπάρχουν και ειδικότερες ρυθμίσεις σε αυτό το νομοσχέδιο, που αφορούν σε μία προσπάθεια να εξομαλυνθούν ανισορροπίες και θα έλεγα και αδικίες, που προκύπτουν από τη λειτουργία του συνταξιοδοτικού συστήματος, έτσι όπως είχε γίνει με τους νόμους του 2016 και τις ρυθμίσεις του 2018, που αφορούν ιδιαίτερα σε όσους εκ των συνταξιούχων έχουν την περίφημη προσωπική διαφορά. Δηλαδή, θα πρέπει να περιμένουν πολλά χρόνια, για να δουν μία αύξηση, η οποία επιτέλους από φέτος μπορούσε να δοθεί με βάση τους προηγούμενους νόμους και να δουν και αυτοί κάποια βελτίωση του συνταξιοδοτικού τους εισοδήματος.

Το καλύτερο «φάρμακο» σε αυτή την περίοδο επομένως, είναι, κατά την δική μου άποψη, που την έχω υποστηρίξει δημοσίως πολλές φορές, να κοιτάς την πλευρά των εισοδημάτων, διότι η παρέμβαση στο ζήτημα του πληθωρισμού από την άλλη πλευρά είναι κυρίως δουλειά των κεντρικών τραπεζών και όλοι αντιλαμβανόμαστε ότι δεν είναι η πιο εύκολη δουλειά αυτή την εποχή.

Ταυτοχρόνως, όμως, η επιλογή αυτή εκ μέρους της Κυβέρνησης και της Πλειοψηφίας, στην οποία ακόμη εγώ τουλάχιστον δεν έχω αντιληφθεί αν η Αξιωματική Αντιπολίτευση συμφωνεί και έρχεται να ενταχθεί και αυτή σε αυτή τη λογική ή όχι, θα το ακούσω φαντάζομαι στη συζήτηση που θα γίνει, αλλά είναι απολύτως επιβαλλόμενη, για να μπορέσουμε να βγούμε από τις αρχικές συνέπειες, μέχρις ότου λειτουργήσουν τα υπόλοιπα εργαλεία πολιτικής, νομισματικής κυρίως, εξομαλυνθούν τα εμπορικά κυκλώματα και επομένως προχωρήσουμε σε μία διάταξη των οικονομικών δυνάμεων τέτοια, που να επιτρέπει την αποκλιμάκωση του πληθωρισμού.

Επομένως, είναι σωστή η επιλογή του Υπουργείου των Οικονομικών να φέρει αυτές τις ρυθμίσεις τώρα. Είναι καλό ότι έχουν ενσωματωθεί στο παρόν νομοσχέδιο, κ. Πρόεδρε, και ρυθμίσεις που αφορούν στη διευκόλυνση των φορολογικών υποχρεώσεων. Και, επειδή εγώ ήμουνα πάντοτε πολύ κριτικός, θα έλεγα, στις πολύ μακροχρόνιες ρυθμίσεις, διότι οι 120 δόσεις είναι δέκα χρόνια, δεν είναι μικρό διάστημα, το γεγονός ότι η Πλειοψηφία θα ψηφίσει το νομοσχέδιο αυτό για 120 δόσεις είναι νομίζω άλλη μία προσπάθεια, να έρθει η Βουλή, να συγκεντρωθεί σε θετικά μέτρα και να διευκολύνει τους συμπολίτες μας, οι οποίοι βρίσκονται και αυτοί μπροστά σε δυσκολίες, που δεν τις είχαν προβλέψει.

 Άρα, εγώ εισηγούμαι το ότι η ρύθμιση αυτή της αναβίωσης των 72 και κυρίως των 120 δόσεων είναι και αυτή μια θετική διέξοδος απέναντι στην κρίση, η οποία, άλλωστε, παίρνει χρόνο και διαστάσεις, που δεν τις είχαμε υπολογίσει στην αρχή. Με το άρθρο 3, κυρίες και κύριοι συνάδελφοι, κύριε Πρόεδρε, θεσπίζεται η δυνατότητα επανένταξης στις ρυθμίσεις των 120 δόσεων λοιπόν ή στις έως 72 δόσεις για τις υπολειπόμενες φορολογικές οφειλές και για τον εναπομείναντα αριθμό ανεξόφλητων δόσεων.

Συνεπώς ο οφειλέτης, ο οποίος, έως την 1η Φεβρουαρίου, είχε χάσει τη ρύθμιση τμηματικής καταβολής του ν. 4611/2019 ή του άρθρου 289 του 4738/2020, μπορεί να επανενταχθεί στο ίδιο καθεστώς ρύθμισης και με τους ίδιους όρους και προϋποθέσεις αρκεί να κάνει την αίτηση, η οποία υποβάλλεται μέχρι την 31η Ιουλίου του 2023, για την υπολειπόμενη οφειλή. Η επανένταξη του οφειλέτη στη ρύθμιση συντελείται με την καταβολή από την ημερομηνία υποβολής της αίτησης των όσων προβλέπει ο νόμος. Η αντίστοιχη δυνατότητα στο άρθρο 81 είναι για τις ασφαλιστικές εισφορές και επομένως όσοι έχουν απωλέσει τις ασφαλιστικές ρυθμίσεις των 120 και 72 δόσεων, μέχρι την 1η Φεβρουαρίου, θα έχουν τη δυνατότητα να αναβιώσουν με δύο μηνιαίες δόσεις, που καλύπτουν δύο παλαιότερες οφειλόμενες δόσεις, έως τις 31 Ιουλίου 2023. Οι δόσεις που χάθηκαν μεταφέρονται εντόκως στο τέλος της ρύθμισης και αυτό ακόμη, δηλαδή και το ότι πάνε στο τέλος της ρύθμισης είναι και αυτό μια θετική ρύθμιση.

Ο οφειλέτης δεν πρέπει να έχει άλλες ληξιπρόθεσμες και μη ρυθμισμένες οφειλές προς τον ΕΦΚΑ, βεβαίως, αν έχει, η αναβίωση της ρύθμισης συντελείται με την προϋπόθεση ότι αυτές έχουν υπαχθεί σε ρύθμιση, η οποία τηρείται. Για φορολογικές οφειλές, που κατέστησαν ληξιπρόθεσμες, μέσα στην ενεργειακή κρίση, δηλαδή από την 1η Νοεμβρίου 2021 ως 1η Φεβρουαρίου 2023, στο άρθρο 4, δίνεται η δυνατότητα ρύθμισης από 36 μέχρι 72 δόσεις. Αφορά οφειλέτες που μέχρι πρότινος ήταν συνεπείς φορολογούμενοι και συνέβαλαν με την εξυπηρέτηση των υποχρεώσεών τους στη στήριξη πιο ευάλωτων συμπολιτών καθώς η κρατική οικονομική ενίσχυση των πιο αδύναμων προέρχεται από την καταβολή των φόρων των υπολοίπων. Νομίζω ότι και αυτό στη διάρκεια των τελευταίων μηνών το έχουμε πλέον εμπεδώσει και σε αυτή και στις άλλες Αίθουσες του Κοινοβουλίου. Σωστά πιστεύω η πολιτική ηγεσία του Υπουργείου Οικονομικών βλέπει τις δυσκολίες που υπήρξαν για τους φορολογούμενους, οι οποίοι δεν κατάφεραν να συνεχίσουν να είναι συνεπείς στις φορολογικές τους υποχρεώσεις και εισάγει μια ρύθμιση, που τους επιτρέπει να παραμείνουν συνεπείς και αυτή είναι και η φιλοσοφία. Είναι ότι, αντί να βγάζουμε κάποιον στο κόκκινο, τον βοηθούμε να κρατηθεί στη θετική περιοχή, να συνεχίσει τις δουλειές του, να παραμείνει ένας ενεργός πολίτης και όχι ένας υπό δίωξη πολίτης.

Η ίδια δυνατότητα ρύθμιση οφειλής σε 36 έως 72 δόσεις υπάρχει στο άρθρο 82 για τους εργοδότες και τους ασφαλισμένους και εδώ λαμβάνουμε υπόψη τις ίδιες δυσμενείς οικονομικές συνθήκες, που υπήρξαν στη διάρκεια των τριών τελευταίων ετών και είχαν ως αποτέλεσμα εργοδότες, και εδώ μιλάμε για πάρα πολλούς μικρούς εργοδότες, οι οποίοι δεν μπορούσαν να είναι εντάξει στις υποχρεώσεις τους αλλά και ασφαλισμένους να μπορέσουν να ανταποκριθούν με αυτόν τον τρόπο. Άρα, οι ληξιπρόθεσμες οφειλές προς φορείς κοινωνικής ασφάλισης για περιόδους απασχόλησης Σεπτεμβρίου 2021 ως Δεκεμβρίου 2022 μπορούν να υπαχθούν πλέον στη ρύθμιση τμηματικής καταβολής μέχρι 72 δόσεις με το αντίστοιχο επιτόκιο, που ισχύει στην πάγια ρύθμιση, που υπάρχει αυτοματοποιημένη των 24 δόσεων. Το ελάχιστο ποσό της μηνιαίας δόσης της ρύθμισης είναι 30 ευρώ. Ο οφειλέτης μπορεί να επιλέξει σε κάποια στιγμή της ρύθμισης την εφάπαξ εξόφληση του υπολοίπου χωρίς να επιβαρύνεται με το σύνολο των τόκων και την επιβάρυνση επιτοκίου γενικότερα.

Υπάρχει, βεβαίως, και ένα όριο, ένας όρος, για να καταβάλλεται αυτή η προσπάθεια που ζητούμε. Η ρύθμιση θα χαθεί, αν οφειλέτης δεν καταβάλει το ποσό των δόσεων, που αντιστοιχεί σε δύο δόσεις της ρύθμισης ή δεν καταβάλλει εμπρόθεσμα τις τρέχουσες ασφαλιστικές εισφορές.

Στα άρθρα 8 και 82 παράγραφος 12, οι οφειλέτες, που υπάγονται στις ανωτέρω ρυθμίσεις, αποκτούν τα ευεργετήματα του αποδεικτικού ενημερότητας. Αναστέλλεται η εις βάρος τους λήψη αναγκαστικών μέτρων και η συνέχιση διαδικασιών αναγκαστικής εκτέλεσης επί απαιτήσεων, κινητών και ακινήτων τους.

Στο δεύτερο κεφάλαιο, που είναι τα άρθρα 14 έως 26, προβλέπεται η αυτόματη δημιουργία ψηφιακής δήλωσης στοιχείων ακινήτων και εισάγονται και επιμέρους αλλαγές στον ΕΝΦΙΑ. Στο άρθρο 17, η διευκόλυνση των συναλλαγών και η απλοποίηση της διαδικασίας μεταβίβασης ακινήτων με επαχθή αιτία.

Στο πολυνομοσχέδιο, περιλαμβάνονται θετικές ρυθμίσεις για τους συνταξιούχους, που είναι μια ομάδα συμπολιτών μας, που στηρίχθηκε από την πλειοψηφία και την κυβέρνηση, με σειρά ρυθμίσεων, τα τελευταία χρόνια και διορθώνεται μία αδικία, η οποία είχε εισαχθεί με προηγούμενους νόμους από την προηγούμενη Βουλή.

Με το άρθρο 80, χορηγείται έκτακτη εφάπαξ οικονομική ενίσχυση 200 έως 300 ευρώ σε συνταξιούχους του ΕΦΚΑ. Αφορά ένα εκατομμύριο συνταξιούχους, που δεν έλαβαν, δεν είδαν αύξηση στη σύνταξή τους, είναι περίπου 850.000 συγκεκριμένα, ή έλαβαν αύξηση μικρότερη από το 7% και κάτι, που είναι άλλοι 250.000. Με την ενίσχυση αυτή καλύπτεται το σύνολο των συνταξιούχων, που είχαν την περίφημη προσωπική διαφορά και είχαν κύρια σύνταξη έως 1.600 ευρώ ανά μήνα, δηλαδή 1.112.000, για να είμαστε ακριβείς, συνταξιούχοι. Η ενίσχυση κλιμακώνεται με βάση το ύψος της καταβαλλόμενης σύνταξης και της προσωπικής διαφοράς.

Στο πλαίσιο αυτό, έκτακτη ενίσχυση 300 ευρώ λαμβάνουν οι συνταξιούχοι, που δεν είδαν καθόλου αύξηση, από το 7,75 και λαμβάνουν κύρια σύνταξη έως 1.100 ευρώ.

Έκτακτη ενίσχυση 250 ευρώ θα λάβουν οι συνταξιούχοι, που δεν είδαν καθόλου αύξηση, από το 7,75, λόγω προσωπικής διαφοράς και η σύνταξή τους είναι μεταξύ 1.100 και 1.600 ευρώ ή είδαν μικρότερη αύξηση, υπολογίζεται σε 3,49 για την ακρίβεια και έχουν ως κύρια σύνταξη τα 1.100 ευρώ.

Έκτακτη ενίσχυση 200 ευρώ θα λάβουν οι συνταξιούχοι, που είδαν αύξηση μέχρι το 3,49 και έχουν κύρια σύνταξη πάνω από τα 1.100 έως τα 1.600 ευρώ ή η αύξηση που είδαν είναι από 3,5 έως 6,99, έναντι του 7,75, που πήραν όλοι οι υπόλοιποι και λαμβάνουν κύρια σύνταξη έως και 1.100 ευρώ.

Η εφάπαξ οικονομική ενίσχυση του άρθρου 80 θα καταβληθεί την 31η του τρέχοντος μηνός και θα είναι αφορολόγητη, ανεκχώρητη και ακατάσχετη στα χέρια δημοσίου ή τρίτων. Δε δεσμεύεται και δε συμψηφίζεται με βεβαιωμένα χρέη προς δημόσιους φορείς, δεν υπολογίζεται στα εισοδηματικά όρια για την καταβολή οποιασδήποτε παροχής προνοιακού χαρακτήρα από αυτές, που δόθηκαν πολύ συχνά την τελευταία περίοδο, δεν υπόκειται σε οποιοδήποτε τέλος ή εισφορά. Άρα, η ρύθμιση του άρθρου 80 καλύπτει την ανάγκη οικονομικής ενίσχυσης των συνταξιούχων, που λαμβάνουν χαμηλές και μεσαίες συντάξεις, με θετική προσωπική διαφορά και προστατεύει το εισόδημά τους από τις πληθωριστικές πιέσεις, που εκδηλώθηκαν στο δεύτερο μισό, ιδιαίτερα του 2022 και στους πρώτους μήνες του 2023.

Η έκτακτη οικονομική ενίσχυση θα καταβληθεί μέχρι τη 31η Μαρτίου του 2023 και είναι και αυτή αφορολόγητη, ανεκχώρητη, ακατάσχετη και τα λοιπά, με εφάπαξ δαπάνη για το κράτος, και πρέπει να το σημειώσουμε αυτό, περίπου 280 εκατομμυρίων ευρώ. Από την εφάπαξ ενίσχυση δεν καλύπτονται και πάλι 100.000 συνταξιούχοι οι οποίοι, όμως, είχαν υψηλότερο εισόδημα, πάνω από τα 1.600 ή πάνω από τα 1.100 ευρώ, αλλά είδαν μια αύξηση άνω του 3,5% από τη γενικότερη αύξηση των συντάξεων. Άρα, ωφελήθηκαν και σε αυτούς υπάρχει και η ωφέλεια από την κατάργηση της εισφοράς αλληλεγγύης.

Άρα, το Υπουργείο, συνοψίζοντας και μαζεύοντας όλα αυτά, μας εισηγείται αυτά τα μέτρα και νομίζω ότι είναι θετικά και ζυγισμένα σωστά.

Στο σχέδιο νόμου, υπάρχουν πολλές άλλες θετικές ρυθμίσεις, η κατάργηση του προστίμου των 100 ευρώ για υποχρεώσεις φορολογικές, που ήταν μικρότερες των 100 ευρώ, που ήταν ένας παραλογισμός αλλά υπήρχε.

Στο άρθρο 33, υπάρχει η δυνατότητα για τη μηνιαία καταβολή των τελών κυκλοφορίας, ώστε και αυτό να διευκολύνει ανθρώπους, οι οποίοι δεν χρησιμοποιούν το αυτοκίνητό τους όλο το χρόνο και είναι οι ιδιαίτερες κατηγορίες, νομίζω και εδώ συνταξιούχων κυρίως, οι οποίοι έχουν ανάγκη μιας τέτοιας ρύθμισης και είναι μια σημαντική εξοικονόμηση.

Θετική είναι και η ρύθμιση του άρθρου, με το οποίο χορηγείται η έκπτωση 3% σε περίπτωση εφάπαξ καταβολής του φόρου εισοδήματος.

 Τέλος, στο άρθρο 27, δίνουμε μια παράταση μέχρι το τέλος του 2023 του μειωμένου ΦΠΑ, δηλαδή του 13% και του υπερμειωμένου 6% για τις κατηγορίες αγαθών και υπηρεσιών, που είχε δοθεί. Επίσης, εδώ, είναι μια δαπάνη με τη μορφή της απώλειας των εσόδων και πρέπει να το υπενθυμίζουμε, γιατί για αυτή που φαίνεται μικρή μπροστά σε άλλες συζητούμενες ρυθμίσεις, που αφορούν στο ΦΠΑ, θα χρειασθούν 246 εκατομμύρια ευρώ. Άρα, δεν έχω τελειώσει το θέμα της ομιλίας μου αλλά ήδη έχω 500 εκατομμύρια εγγράψει σε αυτό το νομοσχέδιο και θα είναι και πολλά παραπάνω. Και το λέω αυτό, γιατί καλό είναι να αναλογιζόμαστε, όταν συζητάμε, να βλέπουμε και ποιο ακριβώς είναι το εύρος των ρυθμίσεων που γίνονται.

Το 2023 θα συνεχισθεί, σύμφωνα με την εισήγηση, που κάνουμε τώρα, στο παρόν νομοσχέδιο, να επιστρέφεται ο ειδικός φόρος κατανάλωσης στο αγροτικό πετρέλαιο. Αυτά είναι 76 εκατομμύρια και είναι απαραίτητο, για να συνεχισθεί η στήριξη στον πρωτογενή τομέα, ο οποίος δέχεται πιέσεις από την πετρελαϊκή κρίση και την αύξηση όλων των εισροών, που χρειάζεται ο αγρότης, για να φέρει αποτέλεσμα και να είναι και οι τιμές όσο γίνεται πιο συγκρατημένες, είναι προφανές ότι εκεί έχουμε ιδιαίτερο πρόβλημα, ειδικά στα τρόφιμα.

Επίσης, αναστέλλονται οι πλειστηριασμοί και κάθε πράξη αναγκαστικής εκτέλεσης εις βάρος φυσικών και νομικών προσώπων, που περιήλθαν σε κατάσταση απρόβλεπτης έκτακτης ανάγκης από τις πυρκαγιές της 23ης και 24ης Ιουλίου του 2018.

Παρέχεται η δυνατότητα ρύθμισης των ληξιπρόθεσμων οφειλών προς τους δήμους σε 36 μέχρι 72 δόσεις με το οριζόμενο επιτόκιο, αυτό ενώ στο άρθρο 90.

Πρόστιμα από 1.000 μέχρι 50.000 ευρώ έχουμε για την παραβίαση της υποχρεωτικής διασύνδεσης των POS, που συνδέονται με την ΑΑΔΕ και αυτό είναι απαραίτητο να γίνει, για να ενισχυθεί η προσπάθεια μείωσης και πάταξης της φοροαποφυγής και υπάρχουν και άλλες διατάξεις, οι οποίες είναι όλες θετικές, τις οποίες θα τις συζητήσουμε στις επόμενες συνεδριάσεις και βεβαίως στην Ολομέλεια. Θα περιορισθώ σε αυτά, κ. Πρόεδρε, αυτή τη στιγμή, που είναι και τα πιο σημαντικά, πιστεύω, από το νομοσχέδιο και, όποτε θέλετε, να συμφωνήσουμε στο τέλος και για ποιους φορείς θα καλέσουμε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ναι, να μας δώσετε την κατάσταση με τους φορείς που προτείνετε, για να προχωρήσουμε τη διαδικασία.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ (Εισηγητής της Πλειοψηφίας):** Έχετε δίκιο, θα σας τη δώσω. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε πολύ τον κ. Παπαδημητρίου. Περνάμε στην Εισηγήτρια της Μειοψηφίας, κυρία Παπανάτσιου. Ορίστε, κυρία Παπανάτσιου, έχετε τον λόγο.

 **ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας):** Ευχαριστώ, κ. Πρόεδρε.

Κύριε Υπουργέ, κυρίες και κύριοι συνάδελφοι, κατατέθηκε ένα πολυνομοσχέδιο, λοιπόν, αυτές τις δύσκολες μέρες. Τη σκέψη μας βασανίζει εδώ και μέρες η τραγωδία των Τεμπών. Σε μια τέτοια συγκυρία με τη χώρα να πενθεί δεκάδες νέους ανθρώπους, η συζήτηση του παρόντος νομοσχεδίου στη Βουλή μοιάζει λίγο παράταιρη.

 Οι αντιδράσεις των πολιτών είναι τεράστιες με αποκορύφωμα τις δύο απεργίες μέσα σε ένα μήνα, με συγκεντρώσεις σε όλες τις πόλεις της χώρας. Συγκεντρώσεις, μάλιστα, που είναι και από τις μεγαλύτερες των τελευταίων ετών. Έντρομη η κυβέρνηση από τη συμμετοχή του κόσμου, που ζητά να μην συγκαλυφθούν οι ευθύνες για το σιδηροδρομικό δυστύχημα, στέλνει τις δυνάμεις καταστολής απέναντι στους χιλιάδες διαμαρτυρόμενους στο κέντρο της Αθήνας. Ο πανικός, κύριοι της κυβέρνησης, είναι κακός σύμβουλος για μια κυβέρνηση, που έχει χάσει τον έλεγχο. Παράλληλα, η κατάσταση στην κοινωνία γίνεται ολοένα και πιο αφόρητη, πληθωρισμός, ενεργειακή κρίση, ακρίβεια, πλειστηριασμοί, αδιαφάνεια, υποκλοπές. Η δυσκολία των ανθρώπων να τα βγάλουν πέρα συνοψίζεται στο «δεν βγαίνει ο μήνας».

**Εσείς τι κάνετε, λοιπόν, πώς αντιδράτε σε όλο αυτό; Η κοινωνία, πληρώνει ποικιλοτρόπως τις πολιτικές επιλογές της κυβέρνησής σας. Στο νομοσχέδιο, λοιπόν, καταθέσατε προχθές, μετά τα μεσάνυχτα, ένα πολυνομοσχέδιο που κατ’ αρχήν είχατε πει στη διάσκεψη των Προέδρων ότι θα πήγαινε πολύ αργότερα, για να συζητηθεί σήμερα με σωρεία διατάξεων ασύνδετων. Σπεύσατε να ενσωματώσετε και σκόρπιες διατάξεις, που αρχικώς είχατε προβλέψει στο νομοσχέδιο του Υπουργείου Μεταφορών. Και, αφού, λοιπόν, σήμερα δεν μπορείτε να καταθέσετε το σχετικό νομοσχέδιο χωρίς Υπουργό, μιας και το Μεταφορών πλέον έχει μόνο διοικητή συντονιστή, είπατε να ενσωματώσετε τα πάντα σε ένα πολυνομοσχέδιο με χρόνο επεξεργασίας τη μία μέρα. Κλασική σας τακτική, δεν επιθυμείτε τη συζήτηση αλλά τη διεκπεραίωση. Ποιες, είναι, λοιπόν, οι καινοτομίες, που φέρνετε με αυτό το νομοσχέδιο και πώς αντιμετωπίζετε τα τεράστια προβλήματα της χώρας;**

 **Συζητάμε, εδώ και καιρό, ότι τα χρέη των πολιτών έχουν ανέλθει σε απίστευτα επίπεδα. Το χρέος στα ασφαλιστικά ταμεία με στοιχεία του ΚΕΑΟ αυξήθηκε κατά 10 δισεκατομμύρια από το 2019 φτάνοντας τα 45,7 δισεκατομμύρια. Το χρέος στη φορολογική διοίκηση αγγίζει τα 113,4 δισεκατομμύρια αυξημένο και αυτό κατά 8,1 δισεκατομμύρια από το 2019. Καταλαβαίνετε τι σημαίνει αυτό για την κοινωνία και δευτερευόντως για την οικονομία. Και μέσα σε αυτά τα νούμερα, εσείς έρχεστε με αυτό το νομοσχέδιο μετά από τέσσερα χρόνια διακυβέρνησης να προσφέρετε, τι, σαν λύση; Την αναβίωση των ρυθμίσεων του Σύριζα για τις 120 δόσεις, τόσο για τα φορολογικά χρέη όσο και για τα ασφαλιστικά; Βέβαια, με την επαναφορά των 120 δόσεων, να σημειώσω εδώ ότι επανέρχεται και η αποδέσμευση των λογαριασμών. Πλάι σε αυτό, αναβιώνετε και τη ρύθμιση των 72 δόσεων της περιόδου της πανδημίας. Η πρότασή σας, δηλαδή, αφορά τις ήδη υπάρχουσες ρυθμίσεις και μάλιστα το μεγάλο πλαίσιο είναι αυτό των 120 δόσεων του Σύριζα, για τον εναπομείναντα αριθμό ανεξόφλητων δόσεων. Εδώ, όμως, μπορούν να ενταχθούν μόνο όσοι απώλεσαν τις ρυθμίσεις και αφού μάλιστα ρυθμίσουν και τα υπόλοιπα χρέη τους με τις πάγιες ρυθμίσεις. Μεγάλο ευεργέτημα.**

**Παράλληλα, για τις ληξιπρόθεσμες οφειλές μετά την 1η Νοεμβρίου 2021 και ως την 1η Φεβρουαρίου 2023, η δυνατότητα ρύθμισης δίνεται σε έως 72 δόσεις. Και εδώ, όμως, μέσα σε ένα μήνα πρέπει να ρυθμιστούν και τα υπόλοιπα ληξιπρόθεσμα των αιτούντων. Παίρνετε αυθαίρετα δύο ημερομηνίες, τόσο για τις 120 δόσεις όσο και για τις 72 και μάλιστα, όχι μόνο ζητάτε να μην υπάρχουν άλλες οφειλές αλλά να πρέπει να ρυθμιστούν όλα τα χρέη εντός μηνός, πράγμα που σημαίνει ότι θα πρέπει κάποιος να δώσει δύο και τρεις δόσεις σε ένα μήνα. Ποιος μπορεί να το τηρήσει αυτό; Μεγάλος αριθμός οφειλετών δεν θα μπορέσει να υπαχθεί σε κάποια από τις νέες ρυθμίσεις. Οι προϋποθέσεις, που τίθενται με βάση τις προτεινόμενες διατάξεις, προκειμένου οι οφειλέτες να μπορέσουν να εξυπηρετήσουν τη ρύθμιση αυτή, είναι εξαιρετικά δυσχερής για οικονομικά ευπαθείς ομάδες με ληξιπρόθεσμα χρέη δεκάδων δισεκατομμυρίων ευρώ στο σύνολό τους. Τι προτείνουμε εμείς; Ένα συνολικό μόνιμο πλαίσιο, που περιλαμβάνει τρεις άξονες: Το κλασικό πτωχευτικό δίκαιο, το δίκαιο αφερεγγυότητας φυσικών προσώπων και το πλέγμα ρύθμισης των οφειλών προς το δημόσιο και τους φορείς κοινωνικής ασφάλισης.**

**Το πρόβλημα των χρεών είναι πολυπαραγοντικό και χρειάζεται:**

 **Πρώτον, ενίσχυση των εισοδημάτων.**

 **Δεύτερον, αύξηση του κατώτατου μισθού.**

 **Τρίτον, έλεγχο του πληθωρισμού και της ενεργειακής κρίσης, πράγματα στα οποία ο Σύριζα - Προοδευτική Συμμαχία έχει καταθέσει κοστολογημένες προτάσεις εδώ και καιρό. Έχουμε δεσμευτεί, σαν Σύριζα, ότι θα καταργήσουμε το πτωχευτικό νόμο της Νέας Δημοκρατίας και θα νομοθετήσουμε πλαίσιο προστασίας της πρώτης κατοικίας και πραγματικής δυνατότητας ρύθμισης των οφειλών των πολιτών, τόσο προς το δημόσιο και τις τράπεζες, δεσμευτικότητα για τους πιστωτές τράπεζες και funds με 120 δόσεις και κούρεμα βασικής οφειλής για τα χρέη προς το δημόσιο.**

**Ένα δεύτερο σημείο στο νομοσχέδιο είναι ότι συνεχίζεται η μετάπτωση των συντελεστών Φ.Π.Α. και ειλικρινά καταλαβαίνουμε την αναγκαιότητα, διότι εμείς είμαστε αυτοί, άλλωστε, που έχουμε καταθέσει τροπολογία για την υπαγωγή στον υπερμειωμένο συντελεστή των τροφίμων αλλά και για την μείωση του ειδικού φόρου κατανάλωσης. Τι παρατηρούμε όμως; Έρχεστε να παρατείνετε την παραμονή στο μειωμένο συντελεστή και για τις εισαγωγές έργων τέχνης. Δηλαδή, σε μια κοινωνία, που το 28% των συμπολιτών μας, σύμφωνα με την ΕΛΣΤΑΤ, βρίσκεται αντιμέτωπη με τον κίνδυνο της φτώχειας, ο πτωχευτικός νόμος φέρνει χιλιάδες πλειστηριασμούς. Ο πληθωρισμός το 2022 έκλεισε στο 9,6 με τα τρόφιμα στο 15%. Ο κατώτατος μισθός μετά τις αστείρευτες αυξήσεις η κυβέρνηση έχει χάσει το 20% της αγοραστικής δύναμης και περιμένουμε σήμερα να ακούσουμε και τις εξαγγελίες. Η αγοραστική δύναμη των νοικοκυριών με εισόδημα 750 ευρώ μειώθηκε 40%, ενώ εσείς μας λέτε ότι το πρόβλημα των συμπολιτών μας θα λυθεί με τη μείωση του Φ.Π.Α. στις εισαγωγές έργων τέχνης.** Απορούμε, ειλικρινά, με ποια πραγματικότητα κοιμάστε και ξυπνάτε.

Ένα τρίτο σημείο, μέσα στη σωρεία των διατάξεων σας, διακρίνουμε και μια ακόμα πράξη κοινωνικής ευαισθησίας. Παραχωρείτε τη διαχείριση των κοινόχρηστων ζωνών αιγιαλού και παραλίας στα λεγόμενα δημόσια ακίνητα του δημοσίου, την ΕΤΑΔ. Αυτά τα ακίνητα, στη δική μας διακυβέρνηση, παρέμειναν στη διαχείριση του Υπουργείου Οικονομικών, για να αξιοποιηθούν με γνώμονα το κοινό συμφέρον και με βάση τον κοινόχρηστο χαρακτήρα τους.

Έρχεστε σήμερα να αναθέσετε στην ΕΤΑΔ την τουριστική τους αξιοποίηση, με ό,τι συνέπειες μπορεί να έχει αυτό για την ελεύθερη χρήση και την πρόσβαση των πολιτών στις παραλίες.

Πάμε σε ένα τέταρτο σημείο, «μαύρο» στα βραχέα της ΕΡΤ, με το άρθρο 59. Η οριστική παύση της λειτουργίας της εκπομπής της ΕΡΤ στα βραχέα κύματα είναι και η αρπαγή της περιουσίας της από την Κυβέρνηση Νέας Δημοκρατίας και είναι απαράδεκτη. Υποβαθμίζει ακόμη περαιτέρω την ΕΡΤ και στερεί από τους ομογενείς μας και από τους ναυτικούς μας ένα σημαντικό δίαυλο επικοινωνίας.

Το συγκεκριμένο άρθρο, μάλιστα, έρχεται προς ψήφιση την ώρα που εκκρεμεί προσφυγή των σωματείων της ΕΡΤ στο Συμβούλιο της Επικρατείας, κατά της απόφασης της ΕΡΤ για διακοπή της εκπομπής στα βραχέα κύματα.

Τα γεγονότα των τελευταίων ετών, οι μεγάλες φυσικές καταστροφές, ο πόλεμος στην Ουκρανία και άλλα έχουν καταδείξει πόσο σημαντικό είναι να υπάρχει η δυνατότητα επικοινωνίας, πληροφόρησης και ενημέρωσης, με τρόπο που να διασφαλίζει την απρόσκοπτη αδιαμεσολάβητη μετάδοση κρίσιμων πληροφοριών για τους πολίτες σε έκτακτες καταστάσεις, όπου το διαδίκτυο και άλλα εθνικά ελεγχόμενα μέσα παύουν να λειτουργούν.

Εδώ και καιρό παραθέτουμε εμπεριστατωμένες προτάσεις, όπως οφείλουμε. Προτάσεις που δεν εισακούγονται, γιατί δε βολεύουν τα συμφέροντά σας. Το συγκεκριμένο νομοσχέδιο έχει αρκετά θέματα, στα οποία, βέβαια, θα μπορούσαμε να τοποθετηθούμε και τώρα αλλά περιμένουμε και θα επανέλθουμε και μετά την ακρόαση των φορέων.

Κλείνοντας, η περίοδος που διανύουμε αναδεικνύει πάρα πολλά ερωτήματα. Εγείρονται ζητήματα για τον ρόλο του κράτους στην οικονομία και σε βασικούς πυλώνες, όπως της παιδείας, της υγείας, της εργασίας και κύρια της ασφάλειας των πολιτών, με την έννοια και της διαβίωσης και της ευημερίας και όχι της στυγνής επιβίωσης, με την έννοια της ομαλής καθημερινότητας.

Αυτά τα ερωτήματα ορίζουν και το μείγμα της πολιτικής σας. Οι πολιτικές της Κυβέρνησής σας οξύνουν τις αντιθέσεις, δυστυχώς αυξάνουν τις ανισότητες και είναι ξεκάθαρο ότι στο παιχνίδι των συμφερόντων, που παίζετε, δεν χωράει η κοινωνία.

Εμείς θα υπερασπιστούμε, λοιπόν, όλους όσους δε χωράνε στα σχέδιά σας. Θα επανέλθουμε στις επόμενες συνεδριάσεις. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε.

Να σας ανακοινώσω τους φορείς, τους οποίους θα καλέσουμε στη συνεδρίαση της ερχόμενης Τρίτης. Το Οικονομικό Επιμελητήριο Ελλάδος, ΕΣΕΕ, ΣΕΤΕ, Συμβολαιογραφικός Συλλόγος Εφετείου Αθηνών, ΕΠΟΕΣ, Πανελλήνια Ένωση Αστυνομικών, Πανελλαδική Ομοσπονδία Ενώσεων Στρατιωτικών, Εθνική Ομοσπονδία Δανειοληπτών, Γενική Συνομοσπονδία Επαγγελματιών Βιοτεχνών Εμπόρων Ελλάδος, ΠΟΜΕΝΣ, Πανελλήνια Ομοσπονδία Ενώσεων Στρατιωτικών, ΠΟΕΣ, Πανελλαδική Ομοσπονδία Ενώσεων Στρατιωτικών και ΠΟΦΕΕ, Πανελλήνια Ομοσπονδία Φοροτεχνικών Ελευθέρων Επαγγελματιών. Η κ. Κομνηνάκα, έχει το λόγο.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του ΚΚΕ):** Κύριε Πρόεδρε, είχαμε ζητήσει την Ομοσπονδία Βιοτεχνικών Σωματείων Αθήνας. Ένα μεγάλο μέρος του νομοσχεδίου αφορά ζητήματα που έχουν να κάνουν με επαγγελματίες και τις ρυθμίσεις. Θεωρούμε ότι πρέπει να τους καλέσουμε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Έχουμε καλέσει πολλούς εκπροσώπους. Δεν έχω αντίρρηση καμία, κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του ΚΚΕ):** Εντάξει, δύο φορείς προτείνουμε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Έχουμε βάλει τον έναν από τους δύο φορείς που προτείνατε. Προσπάθησα να καλύψω όλο το φάσμα των προτάσεων που ήρθαν από τους συναδέλφους.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του ΚΚΕ):** Νομίζω, είναι και τα άρθρα πάρα πολλά του νομοσχεδίου, δεν χάνουμε τίποτα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλώς. Θα καλέσουμε και την Ομοσπονδία Βιοτεχνικών Σωματείων Αθήνας. Η κ. Παπανάτσιου, έχει το λόγο.

 **ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας)**: Κύριε Πρόεδρε, για δύο συγκεκριμένα άρθρα. Το ένα αφορά τους συνταξιούχους και δεν έχουμε εκπροσώπηση από κάποιους συλλόγους συνταξιούχων. Επίσης, το άρθρο που αφορά την ΕΡΤ. Οι εκπρόσωποι της ΕΡΤ δεν θα έπρεπε να έρθουν να μας πουν τις απόψεις τους;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Είναι πολλά τα άρθρα.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας)**: Πέντε λεπτά είναι η εισήγηση, που μπορεί να κάνουν.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Δεν έχω καμία αντίρρηση. Προσπαθώ, όπως ξέρετε.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας)**: Θα προσπαθήσουμε κι εμείς να κάνουμε λιγότερες ερωτήσεις.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Έχουμε κάνει ήδη την υπέρβαση. Είμαστε στους 12.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας)**: Ας κάνουμε και κάτι παραπάνω. Τουλάχιστον να λυθούν κάποια ζητήματα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Θέλετε και την ΕΡΤ;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας)**: Τεχνικούς και μηχανικούς της ΕΡΤ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Πρέπει να είμαστε στους χρόνους.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής)**: Δεν έχω καμία αντίρρηση, απλώς έχουν προταθεί πάρα πολλοί φορείς.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας)**: Ας τα βάζαμε σε ξεχωριστά νομοσχέδια, κύριε Υπουργέ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Θέλετε να αφαιρέσουμε κάποια από τις ενώσεις στρατιωτικών που έχουμε δύο ήδη;

 **ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας)**: Νομίζω ότι δεν πρέπει να κάνουμε εκπτώσεις.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Δεν είναι θέμα έκπτωσης. Είναι θέμα τήρησης του κανονισμού, τίποτε άλλο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας)**: Να σας επισημάνω αυτό που είπα και στην αρχή, αυτό που έκανε συνάδελφός σας σε προηγούμενη Επιτροπή τις προηγούμενες ημέρες.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το ξέρω, το είδα, το παρακολούθησα.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας)**: Καλό είναι να το κάνουμε κι εμείς, είναι μια καλή πρακτική. Γιατί να μην την ακολουθήσουμε;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Δεν έχω καμία αντίρρηση, αλλά η συγκεκριμένη περίπτωση στην οποία αναφέρεστε και την οποία παρακολούθησα, η συζήτηση των φορέων διήρκεσε 6 - 7 ώρες. Δεν μπορούμε να πάμε σε τέτοια διαδικασία, σε καμία περίπτωση.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας)**: Τουλάχιστον εμείς μπορούμε να δεσμευτούμε ότι θα κάνουμε λιγότερες ερωτήσεις.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Καλώς, ειδοποιούμε και τους τεχνικούς της ΕΡΤ, τον πανελλήνιο σύλλογο μηχανικών τεχνικών. Το λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του ΚΚΕ)**: Αρχικά, ξεκινώντας, θα θέλαμε να χαιρετήσουμε τους δεκάδες χιλιάδες απεργούς, τους χιλιάδες φοιτητές, μαθητές, αγρότες και επαγγελματίες, τις γυναίκες, που με τη μαζική συμμετοχή τους και στις χθεσινές απεργιακές συγκεντρώσεις, δημιούργησαν για άλλη μια φορά ένα ορμητικό αγωνιστικό ποτάμι, που κατέκλυσε τους δρόμους και τις πλατείες κάθε πόλης της χώρας. Έδειξαν, για άλλη μια φορά, την αποφασιστικότητά τους, ώστε το έγκλημα των Τεμπών να μην ξεχαστεί, δίνοντας και την καλύτερη απάντηση σε όσους προσπαθούν να αποτινάξουν από πάνω τους κάθε ευθύνη, αλλά και να βγάλουν ταυτόχρονα λάδι αυτό το εχθρικό κράτος που υπολογίζει τις ζωές και τις ανάγκες των εργαζομένων ως κόστος. Επίσης, έδειξαν και την αποφασιστικότητά τους, να πάψουν να υποτάσσονται σε μια ζωή, που η προστασία της αποτελεί βαρίδι για το κράτος και τους επιχειρηματικούς ομίλους, που τους καταδικάζει να στριμώχνουν την αξιοπρέπειά τους σε αυξήσεις ψίχουλα, στους πλειστηριασμούς, στην ακρίβεια.

Ταυτόχρονα, για άλλη μια φορά, αχρήστευσαν και τα κακοπαιγμένα πια σχέδια καταστολής προβοκάτσιας και συκοφαντίας, που επιστρατεύει συνεχώς η κυβέρνηση, αποκαλύπτοντας ξανά το πρόσωπο ενός κράτους, που είναι ικανό να επιστρατεύει, βέβαια, μηχανισμούς και να σχεδιάζει με κάθε λεπτομέρεια σχέδια καταστολής και προβοκάτσιας, αλλά παρουσιάζεται την ίδια στιγμή ανίκανο και απρόθυμο να προστατεύσει την ανθρώπινη ζωή.

Την ίδια μέρα, λοιπόν, επιλέξατε να καταθέσετε αυτό το νομοσχέδιο, τα μεσάνυχτα της προηγούμενης μέρας, βάζοντας μπροστά τους προπαγανδιστικούς μηχανισμούς της κυβέρνησης να μιλάνε για δήθεν μέτρα στήριξης της κοινωνίας και της επιχειρηματικότητας, ίσως σε αυτό το δεύτερο να είναι πιο ειλικρινείς η προσπάθειά σας, ενδεχομένως σε μια απέλπιδα προσπάθεια να αλλάξετε και το αρνητικό κλίμα, που επικρατεί αυτές τις μέρες, βάλατε φουλ τις μηχανές, για να συζητηθεί και να ψηφιστεί στο άψε σβήσε ένα νομοσχέδιο, που αρχικά ο προγραμματισμός ήταν, για να πάει πολύ αργότερα. Και σε ένα νομοσχέδιο που περιλαμβάνει ένα σωρό διαφορετικά και άσχετα μεταξύ τους μέτρα. Γι’ αυτό, βέβαια, δημιουργούνται κι αυτού του είδους τα προβλήματα, που αναφέρθηκαν πριν με την ακρόαση φορέων κ.λπ.. Βέβαια, πριν μπούμε στην ουσία του νομοσχεδίου, δεν αντιλαμβανόμαστε για ποιο λόγο στριμώξατε σε ένα νομοσχέδιο όλες τις προεκλογικές σας εκκρεμότητες και επιλέγετε να συζητηθούν μάλιστα και σε τόσο πιεσμένους χρόνους χωρίς να υπάρχει κανένας χαρακτήρας κατεπείγοντος του νομοσχεδίου.

Για να δούμε και επί της ουσίας, ποια είναι η περιβόητη στήριξη της κοινωνίας, για την οποία τόσο περηφανεύεστε. Είναι το μαρτύριο της σταγόνας, γιατί αυτό θυμίζουν για άλλη μια φορά οι αλλεπάλληλες ρυθμίσεις για δόσεις των οφειλών στο κράτος, εφορίας, ασφαλιστικά ταμεία, για λαϊκά νοικοκυριά, για μικροεπιχειρήσεις, για τους ελεύθερους επαγγελματίες, αλλά και για τους αγρότες, που πνίγονται στην ανασφάλεια εξαιτίας των πολιτικών σας και των σημερινών, αλλά και των όλων μέχρι τώρα κυβερνήσεων. Ξέρετε, κύριε Υπουργέ, δεν διεκδικείτε και κανένα Όσκαρ πρωτοτυπίας. Αυτό το έργο είναι χιλιοπαιγμένο και πάντα γνωστή και η κατάληξή του. Το ίδιο σενάριο το έχετε φέρει ξανά και ξανά και εσείς και η προηγούμενη κυβέρνηση του ΣΥΡΙΖΑ, αλλά τα μέτρα αυτά αποδεικνύονται ανεπαρκή μπροστά στα μεγάλα αδιέξοδα της υπερχρέωσης. Γιατί, όλες οι κυβερνήσεις την ίδια στιγμή, που φροντίζετε να φορολογείτε τη λαϊκή οικογένεια, ακόμα και τον αέρα που αναπνέει, επιδιώκετε να εξασφαλίσετε στην πραγματικότητα τη μέγιστη δυνατή εισπραξιμότητα, ειδικά σε συνθήκες, που το λαϊκό εισόδημα εξανεμίζεται κυριολεκτικά εν ριπή οφθαλμού. Έτσι, εξασφαλίζονται τα ματωμένα πλεονάσματα, τα μαξιλάρια ασφαλείας και ο δημοσιονομικός χώρος, για τον οποίο κοκορεύεστε όλοι σας και ο οποίος χρησιμεύει, βέβαια, για να επιδοτούνται με χίλιους δυο τρόπους τα υπερκέρδη των επιχειρηματικών ομίλων. Κατά τα άλλα, για τους εργαζόμενους και τους συνταξιούχους, τα λαϊκά νοικοκυριά, θα μιλάτε συνεχώς για ζυγισμένα μέτρα. Μέτρα, όμως, που είναι πολύ πιο κάτω από τις ανάγκες και τις απαιτήσεις.

 Ποιος είναι ο λόγος, όμως, που τα λαϊκά νοικοκυριά, οι μικροί επαγγελματίες χάνουν συνεχώς τις ρυθμίσεις; Μάλιστα, έχουν αποτύχει στο παρελθόν και πολύ πιο γαλαντόμες ρυθμίσεις από τις σημερινές, που ουσιαστικά αθροίζουν καινούργιες δόσεις για όσους μόνο έχασαν τη ρύθμιση ως την 1η Φεβρουαρίου. Μάλιστα δόσεις έντοκες και αφού προηγούμενα έχουν ρυθμιστεί όλες οι άλλες οφειλές τους. Σε περίπτωση που δεν μπορέσουν να ανταποκριθούν σε δύο μηνιαίες δόσεις, υποχρεούνται να καταβάλουν αμέσως το σύνολο της οφειλής. Είναι προδιαγεγραμμένη η πορεία αυτών των ρυθμίσεων. Δεν είναι, εξάλλου, η πρώτη φορά που το βλέπουμε και αναρωτιόμαστε, γιατί απέτυχαν και αποτυγχάνουν αυτού του είδους οι ρυθμίσεις. Γιατί, τελικά, ακολουθούν τη λογική, να σε κάψω Γιάννη, να σε αλείψω λάδι.

Εδώ, οφείλετε πρώτα να απαντήσετε, γιατί χρωστάει ο κόσμος. Ποιος ο λόγος που συσσωρεύτηκαν αυτές οι οφειλές. Πρώτον, δεν είστε οι ίδιοι ΝΔ, ΣΥΡΙΖΑ και ΠΑΣΟΚ σε διάφορους συνδυασμούς και με όλα τα παρακολούθημα σας, που τους τσακίσατε μέσα σε μια νύχτα τους μισθούς. Τις συντάξεις, που τις κρατάτε ουσιαστικά καθηλωμένες εδώ και 10, 15 χρόνια. Γιατί, καθηλωμένοι είναι οι μισθοί, όταν ούτε το σύνολο των απωλειών αναπληρώνονται ούτε βέβαια τα ψίχουλα, που δίνονται ως αυξήσεις, αντιμετωπίζουν την εκτίναξη του πληθωρισμού, που ακόμα καλά κρατεί. Αυτές σας οι πολιτικές δεν είναι υπεύθυνες, που εξανέμισαν τα εισοδήματα και τους τζίρους των μικρών επαγγελματιών και άλλων αυτοαπασχολούμενων, που βάζουν λουκέτο ο ένας μετά τον άλλον;

Μάλιστα, την ίδια στιγμή, επιδοθήκατε σε φοροεπιδρομή και εκτίναξη των ασφαλιστικών εισφορών των επαγγελματιών, στις οποίες αδυνατούν να ανταποκριθούν και γι’ αυτό και ξανά χάνουν τις ρυθμίσεις. Σε όλα αυτά ήρθαν να προστεθούν και οι επιπτώσεις του lock down και των προσωρινών αναστολών, που τις συνόδευσαν και για τις οποίες τούς καλείται τώρα να πληρώσουν, μαζί με τις τρέχουσες υποχρεώσεις, χωρίς πραγματικά να μπορούν να πάρουν ανάσα.

Δεύτερον. Πού έχει τις ρίζες της η τεράστια ακρίβεια στα είδη λαϊκής κατανάλωσης, στην ενέργεια, στις πρώτες ύλες και που κατατρώει, κυριολεκτικά, το εισόδημα και ποιος ευθύνεται γι’ αυτήν; Ευθύνονται οι ίδιοι οι επαγγελματίες; Δεν είναι οι πολιτικές της λεγόμενης απελευθέρωσης, της πράσινης μετάβασης, των ληστρικών φόρων, που προωθήσατε μαζί η Ευρωπαϊκή Ένωση και οι κυβερνήσεις; Αυτό, δηλαδή, στο οποίο όλοι ομονοείτε, δεν είναι η επεκτατική πολιτική της Ευρωπαϊκής Ένωσης, που την παρουσιάζετε ως δήθεν φιλολαϊκή πολιτική, ενώ σκοπός της ήταν στην πραγματικότητα η στήριξη και διάσωση των επιχειρηματικών κερδών, που οδήγησε στην εκτίναξη του πληθωρισμού;

Τώρα, για να συγκρατηθεί αυτός ο υψηλός πληθωρισμός, η Ευρωπαϊκή Κεντρική Τράπεζα ανακοινώνει νέα αύξηση των επιτοκίων κατά 50 μονάδες βάσης. Είναι η δεύτερη αύξηση από τον Φεβρουάριο του 2023 και η έκτη από τον Ιούνιο του 2022, οπότε και ξεκίνησε το ράλι της ανηφόρας των επιτοκίων. Δηλαδή, την ίδια στιγμή, προστίθεται ένα καινούργιο πλήγμα στα λαϊκά νοικοκυριά, που θα βλέπουν συνεχώς τις δόσεις των δανείων τους να εκτοξεύονται.

Άρα, να πώς οδηγούνται εκ νέου στην αδυναμία πληρωμής, σε απώλεια ρυθμίσεων και ένα φαύλο κύκλο που, πραγματικά, μετατρέπει το Γολγοθά τους σε μια ασταμάτητη ανηφόρα. Διότι, αυτά είναι ακριβώς τα αδιέξοδα και οι αντιφάσεις του καπιταλιστικού σας συστήματος, που οδηγεί κάθε μέτρο, που το παρουσιάζετε ως «φάρμακο», για να αντιμετωπίσει ένα πρόβλημα που έχει δημιουργηθεί , να μετατρέπεται τελικά σε «φαρμάκι» και να δημιουργεί νέα και πιο οξυμένα προβλήματα. Και, βέβαια, όλα αυτά τα μπαλώματα, που φέρνετε, δεν μπορούν να αντιμετωπίσουν αυτές ακριβώς τις αιτίες της μεγάλης απώλειας του εισοδήματος, απλώς ανακυκλώνουν και μεταθέτουν προς τα πίσω τα αδιέξοδα.

Και αυτό αποδεικνύεται και από ένα ακόμα στοιχείο, ότι η μεγάλη πλειοψηφία των οφειλετών προς το δημόσιο είναι αυτοί που συγκεντρώνουν και τις χαμηλότερες οφειλές, τουλάχιστον κάτω των 5.000 ευρώ ή και λιγότερα και ακόμα και για μικροποσά, και, παρ’ όλα αυτά, αδυνατούν να ανταποκριθούν. Και, ενώ συνολικά αυτοί αθροίζουν την ισχνή πλειοψηφία του συνολικά οφειλόμενου χρέους, αυτούς τελικά κυνηγάτε, και όχι τους μεγαλοοφειλέτες, και βγάζετε στο σφυρί την όποια περιουσία τους, αφού αγνοείτε συστηματικά τις προτάσεις που, επανειλημμένα, καταθέτει το Κ.Κ.Ε. ,για απαγόρευση όλων των πλειστηριασμών της πρώτης κατοικίας και των επαγγελματικών εργαλείων και μέσων για τα χαμηλότερα εισοδήματα επαγγελματιών και αγροτών. Σε αυτούς, τώρα, παρουσιάζετε ως σωσίβιο τις απανωτές δόσεις, αλλά το σωσίβιο αυτό αποδεικνύεται συνεχώς τρύπιο.

Η μόνη πραγματική ανακούφιση, για τα λαϊκά νοικοκυριά, για τους αυτοαπασχολούμενους και τους μικρούς επαγγελματίες, είναι οι προτάσεις, που, όλο αυτό το διάστημα, έχει καταθέσει το Κ.Κ.Ε., τις οποίες, όμως, αρνείται να υλοποιήσει η Κυβέρνηση της Νέας Δημοκρατίας, με τη συνενοχή και τη σιωπή του ΣΥΡΙΖΑ και του ΠΑΣΟΚ.

Καταθέσαμε ξεχωριστή Πρόταση Νόμου, στις αρχές ακόμα του 2021 και, από τότε, διαδοχικές Τροπολογίες για το ζήτημα των χρεών, αλλά και μέτρα για την ενίσχυση του εισοδήματος, θέτοντας ως κριτήριο για τις προτάσεις αυτές να έχουν οι ελεύθεροι επαγγελματίες, βιοτέχνες και έμποροι συνολικό ετήσιο εισόδημα μέχρι 12.000 ευρώ, προσαυξημένο κατά 3.000 για κάθε προστατευόμενο μέλος. Τέτοιες προτάσεις, για παράδειγμα, είναι:

Η διαγραφή των τόκων των προστίμων κατά 30% του υπολοίπου, για τα χρέη σε εφορία και τράπεζες.

Για τις ασφαλιστικές εισφορές προς τον ΟΑΕΕ, τη διαγραφή των τόκων και των προστίμων και του ποσού που αντιστοιχεί στην εισφορά υπέρ του κλάδου υγείας.

Οι υπηρεσίες Υγείας να χρηματοδοτούνται εξολοκλήρου από τον Κρατικό Προϋπολογισμό και να είναι δωρεάν για όλον το λαό.

 Να προβλεφθούν άτοκες δόσεις για το υπόλοιπο ποσό των χρεών τους ύψους 5% του μηνιαίου οικογενειακού εισοδήματος. Να καταργηθεί ο ΦΠΑ στα είδη πλατιάς λαϊκής κατανάλωσης. Να καταργηθεί ο ΦΠΑ και ο Ειδικός Φόρος Κατανάλωσης στα καύσιμα και τους λογαριασμούς ενέργειες. Αυτά έχουν ανάγκη, και όχι βέβαια, προσωρινές μειώσεις με τις οποίες δεν διαφωνούμε σε συγκεκριμένες κατηγορίες, όμως πραγματικά, αυτά που λείπουν από την μεγάλη λαϊκή μάζα είναι τα μέτρα στήριξης που θα αφορούν την πλατιά λαϊκή κατανάλωση και τα ζητήματα της ενέργειας και των καυσίμων.

Επίσης, προτείναμε την αύξηση του αφορολόγητου ορίου στις 12.000 ευρώ, προσαυξημένο για κάθε τέκνο κατά 3.000, την άμεση επανένταξη όλων των αυτοαπασχολούμενων σε αυτή και την κατάργηση του τέλους επιτηδεύματος, όπως και την απαγόρευση του πλειστηριασμού πρώτης κατοικίας και άλλων περιουσιακών στοιχείων των λαϊκών νοικοκυριών, των ελεύθερων επαγγελματιών, αγροτών και ανέργων. Και όλα αυτά θα πρέπει να συνοδευτούν με ουσιαστικές αυξήσεις στους μισθούς και στις συντάξεις και όχι αυξήσεις κοροϊδία, που εξανεμίζονται, πριν καν προλάβουν να μπουν στο πορτοφόλι.

Αγνοήθηκαν, επίσης, οι προτάσεις μας, για να επιδοτηθούν από το κράτος οι εισφορές κοινωνικής ασφάλισης των μικρών επαγγελματιών για το διάστημα, που υπήρχαν σε ισχύ τα μέτρα της αναστολής λειτουργίας λόγω της πανδημίας, και βέβαια, τώρα και με δεδομένο ότι έχουν δημιουργηθεί και νέα χρέη με το τέλος των περιορισμών, είναι αδύνατο να ανταποκριθούν και στην πραγματικότητα προστίθεται ένας νέος βραχνάς σε χιλιάδες επαγγελματίες.

Το νομοσχέδιο, ταυτόχρονα, βέβαια, λέτε ότι έχει και ορισμένα αναπτυξιακά μέτρα. Ποιούς ευνοούν, όμως, αυτά τα υποτιθέμενα αναπτυξιακά μέτρα; Τελικά, αποδεικνύονται ως μέτρα ενίσχυσης και διευκόλυνσης της επιχειρηματικής δραστηριότητας και των μεγάλων επιχειρηματικών ομίλων, γιατί στο όνομα της καπιταλιστικής ανάπτυξης είναι γνωστό ότι θυσιάζονται τόσο τα εργασιακά δικαιώματα, θυσιάζονται, όμως, και τα αναγκαία μέτρα ασφάλειας της ζωής και της υγείας του λαού, όπως με τον πιο τραγικό τρόπο αναδείχθηκε αυτό το διάστημα με την πραγματικά τραγική εικόνα, όπου οι ράγες της καπιταλιστικής ανάπτυξης βάφτηκαν, όχι μόνο με τον ιδρώτα αλλά και με το αίμα των εργαζομένων και του λαού.

Τέλος, και θα αναφερθώ στα υπόλοιπα στις επόμενες συνεδριάσεις, αποτελεί πραγματικά πρόκληση το Κεφάλαιο ΣΤ΄ του νομοσχεδίου. Για ακόμα μια φορά, σε αυτές τις συνθήκες και όταν για όλους τους άλλους μιλάτε για ζυγισμένες και περιορισμένες δυνατότητες της οικονομίας, έρχεστε να ψηφίσετε διευκολύνσεις για το εφοπλιστικό κεφάλαιο, εκεί πραγματικά δεν στερεύουν ποτέ τα περιθώρια. Είναι ανεξάντλητες γι’ αυτούς οι δημοσιονομικές αντοχές της χώρας, δεν φτάνει η συνταγματικά κατοχυρωμένη φοροασυλία, που τους έχετε εξασφαλίσει όλοι μαζί, ΝΔ, ΣΥΡΙΖΑ και ΠΑΣΟΚ έχετε υπογράψει πραγματικά όρκους πίστης στις δεκάδες συνταγματικά κατοχυρωμένες φοροαπαλλαγές, συνεχώς με τις νομοθεσίες σας τροφοδοτείται περαιτέρω την ασυδοσία των εφοπλιστών, τόσο απέναντι στα πληρώματα αλλά και στους ταξιδιώτες και τους νησιώτες, οι οποίοι βιώνουν πραγματικά τις πολύ αρνητικές συνέπειες αυτής τους της ασυδοσίας με τα πλοία «σαπάκια» και τα δρομολόγια κατά το δοκούν.

Πραγματικά είναι πρόκληση και σας λέμε να τις πάρετε πίσω αυτές τις ρυθμίσεις, όπως πρέπει να παρθεί πίσω και είναι απαράδεκτη και η διάταξη του άρθρου 59, που καταργεί την εκπομπή της ΕΡΤ στα βραχέα. Πραγματικά, είναι τόση η έγνοια σας για τους μετανάστες Έλληνες του εξωτερικού, τους ναυτικούς και ναυτεργάτες, οδηγούς φορτηγών στο εξωτερικό, που τους στερείτε ακόμα και τη δυνατότητα ραδιοφωνικής ενημέρωσης ή και όποιας ψυχαγωγίας, τέλος πάντων, μπορούσαν να είχαν μέσω αυτής.

Πολύ περισσότερο μια τέτοια εξέλιξη μπορεί και να γίνει ιδιαίτερα επικίνδυνη σε μια περίοδο όξυνσης και γεωπολιτικών αναταραχών που η ενημέρωση με κάθε τρόπο κρίνεται ακόμα πιο αναγκαία.

Για τα υπόλοιπα μέρη του νομοσχεδίου θα τοποθετηθούμε στις επόμενες συνεδριάσεις.

**Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.** Αμανατίδης Γεώργιος, Αναστασιάδης Σάββας, Βλάχος Γεώργιος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σπανάκης Βασίλειος – Πέτρος, Σταμενίτης Διονύσιος, Τσαβδαρίδης Λάζαρος, Υψηλάντης Βασίλειος – Νικόλαος, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Συρμαλένιος Νικόλαος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Κουρουμπλής Παναγιώτης, Αρβανιτίδης Γεώργιος, Λοβέρδος Ανδρέας, Κομνηνάκα Μαρία, Βιλιάρδος Βασίλειος, Χήτας Κωνσταντίνος και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε πολύ, κυρία Κομνηνάκα. Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης)**: Ευχαριστώ πολύ, κύριε Πρόεδρε.

Κύριε Υπουργέ, καταρχήν θέλουμε να υποβάλουμε ένα αίτημα συμπολιτών μας σε σχέση με το Market Pass, όπου επιζητούν την παράταση της προθεσμίας για μία εβδομάδα ακόμη, επειδή δεν έχει ακόμη περαστεί στο σύστημα η φορολογική τους δήλωση για το 2022, οπότε έχουν μόνο το 2021, που δεν τους επιτρέπει την έγκριση, εάν το καταλάβαμε, βέβαια, σωστά.

Το γεγονός, βέβαια, ότι είναι σε τέτοιο βαθμό εξαρτημένοι από το Market Pass οι Έλληνες οφείλει να μας προβληματίσει όλους μας, αφού σημαίνει αυτόματα πως η οικονομική πολιτική, που ακολουθείται είναι καταστροφική. Θα επαναλάβουμε, δε, ότι με επιδόματα δεν γίνεται οικονομική πολιτική. Ποιοτικές θέσεις εργασίας χρειάζονται με στήριξη της παραγωγής και όχι της κατανάλωσης, όπως κάνετε όλο αυτό το χρονικό διάστημα.

Όσον αφορά τις χθεσινές δηλώσεις του Υπουργού, σε σχέση με την ασφάλεια των ελληνικών τραπεζών, που μας προβληματίζει όλους μας, μας θύμισε τις δηλώσεις του κ. Αλογοσκούφη για την οικονομία μας, ο οποίος, πριν τη χρεοκοπία, ισχυριζόταν πως είναι οχυρωμένη η χώρα μας. Οφείλει, πάντως, να είναι πολύ προσεκτικό το Υπουργείο, αφού γνωρίζει πως το μεγαλύτερο μέρος των κεφαλαίων των τραπεζών είναι ο αναβαλλόμενος φόρος, δηλαδή αέρας. Επιπλέον, γνωρίζει ότι, εάν υπάρξει κρίση, θα συνοδευτεί από νέα κόκκινα δάνεια, εκτός του ότι θα αυξηθούν από την άνοδο των επιτοκίων, πως οι τράπεζες έχουν στην κατοχή τους ομόλογα του ελληνικού δημοσίου, που έχουν σημαντική αξία, από την άνοδο των αποδόσεων τους, καθώς, επίσης, πως καμία τράπεζα στον πλανήτη δεν είναι ασφαλής απέναντι σε τυχόν bank run, οπότε θα ήταν καλύτερα να ληφθούν έγκαιρα μέτρα.

Δυστυχώς, μετά τη σπατάλη των 50 δισεκατομμυρίων με δανεικά για καταναλωτικούς και όχι για επενδυτικούς σκοπούς, καθώς, επίσης, των δίδυμων ελλειμμάτων και χρεών μας, δεν υπάρχουν ρεζέρβες στο κράτος, κάτι που λέγαμε και τονίζαμε από την αρχή και έπρεπε να είχε προσεχθεί. Ήταν, άλλωστε, αναμενόμενη μία παγκόσμια κρίση κάποια στιγμή λόγω των υπερβολικών χρεών, που υπάρχουν ειδικά στη δύση, των φουσκών που έχουν δημιουργηθεί στα πάγια περιουσιακά στοιχεία από την πολιτική των κεντρικών τραπεζών, των γεωπολιτικών αναταράξεων, του πληθωρισμού, της εξ’ αυτού ανόδου των επιτοκίων, της μετανάστευσης κεφαλαίων στην Ασία ειδικά μετά το πάγωμα των χρημάτων της Ρωσίας κ.ο.κ..

Συνεχίζοντας με το νομοσχέδιο, χαρακτηρίζεται από προεκλογικές παροχές σε στρατιωτικούς και συνταξιούχους, από ρυθμίσεις οφειλών, από παρατάσεις ελαφρύνσεων για ΦΠΑ και Ειδικό Φόρο Κατανάλωσης, καθώς, επίσης, από ορισμένες για τον ΕΝΦΙΑ και τις μεταβιβάσεις ακινήτων, χωρίς, όμως, να λύνει σχεδόν κανένα πρόβλημα από όλα όσα έχουν συσσωρευθεί.

Εν προκειμένω, εάν θεωρεί η κυβέρνηση πως θα επιλύσει έτσι το συνεχώς αυξανόμενο πρόβλημα του ιδιωτικού χρέους, κάνει μεγάλο λάθος. Απλά θα δοθεί παράταση, που ασφαλώς είναι ευπρόσδεκτη στον ετοιμοθάνατο ασθενή. Αλήθεια, κύριε Υπουργέ, την τελευταία φορά που μας ενημέρωσε ο Υπουργός ο κ. Σταϊκούρας, το ιδιωτικό χρέος στα τέλη Ιουνίου ήταν στα 406 δισεκατομμύρια, εκ των οποίων τα 258 δισεκατομμύρια κόκκινα. Αυτό που θα θέλαμε σήμερα να μάθουμε, είναι ποιο είναι σε απόλυτο μέγεθος με τα τελευταία στοιχεία, που έχει το Υπουργείο, καθώς επίσης ως ποσοστό επί του ΑΕΠ, επειδή τότε ο Υπουργός μας είχε πει ένα ποσοστό, που δεν ταίριαζε σε καμία περίπτωση με τα πραγματικά νούμερα. Ήταν της τάξεως του 120% ως προς το ΑΕΠ, ενώ βλέπουμε ότι είναι σχεδόν στο 200%.

Εντούτοις, είναι ευνοϊκές οι προβλέψεις ρυθμίσεων, συνεχίζοντας το νομοσχέδιο, σε δόσεις των οφειλών στο δημόσιο και στα ασφαλιστικά ταμεία, επειδή θα ευνοηθούν δεκάδες χιλιάδες φορολογούμενοι πολίτες. Δεν μπορεί να πει κανείς τίποτα σε αυτά. Θεωρούμε, όμως, πως θα μπορούσε να επανέλθει το πλαίσιο ρυθμίσεων των 240 δόσεων, χωρίς κριτήρια και προϋποθέσεις, αντί των 72 για παράδειγμα. Στα περιεχόμενα του νομοσχεδίου, το πρώτο μέρος είναι εισαγωγικό και αναφέρει τι περιλαμβάνει, δηλαδή, τις παροχές σε συνταξιούχους και στρατιωτικούς, καθώς επίσης στη ρύθμιση οφειλών στο δημόσιο, στα ασφαλιστικά ταμεία και στους οργανισμούς τοπικής αυτοδιοίκησης.

Στο δεύτερο μέρος, τώρα, υπάρχουν διάφορες ρυθμίσεις του Υπουργείου Οικονομικών, ειδικότερα οι εξής: Το κεφάλαιο Α΄ αφορά τη ρύθμιση οφειλών προς το δημόσιο, όπου επανέρχεται η δυνατότητα ρύθμισης των 120 δόσεων των άρθρων 98 έως 109 του νόμου 4611 του 2019 και 72 δόσεων του άρθρου 289 του νόμου 4738 του 2020, για συνεπείς οφειλέτες, που έχουν υποβάλει φορολογική δήλωση έως και το 2022, στα άρθρα 3, 4 και 5, ενώ θα ενεργοποιηθεί από τον Απρίλιο. Παρέχεται, δε, αναστολή αναγκαστικών μέτρων, που παύει να ισχύει, εάν δεν καταβληθούν δύο δόσεις, στα άρθρα 8 και 9.

Το ελάχιστο ποσό της μηνιαίας δόσης ανέρχεται σε 30 ευρώ, όπου, όμως, δεν φαίνεται, κύριε Υπουργέ, αν ισχύει τόσο για τις 120 όσο και για τις 72 δόσεις. Είτε δεν φαίνεται είτε εμείς δεν το καταλάβαμε, αλλά καλό είναι να διευκρινισθεί. Εάν δεν κάνουμε λάθος τώρα, στις 120 δόσεις ήταν 20 ευρώ με το νόμο 4611 το 2019 στο άρθρο 98 παράγραφος 2. Εκτός αυτού, οι 120 δόσεις ήταν έντοκες με 3%, ενώ για τις έως 72 οριζόταν ως μέσο ετήσιο επιτόκιο δανείου σε ευρώ της Τράπεζας της Ελλάδος συν 0,25% έως 36 δόσεις και συν 1,5% για 36 έως 72. Αυτό που θα θέλαμε να ρωτήσουμε είναι τι ακριβώς ισχύει τώρα. Δεν φαίνεται καθαρά στο νομοσχέδιο.

Στο κεφάλαιο Β΄, υπάρχουν διατάξεις για τη διευκόλυνση των μεταβιβάσεων περιουσίας και ειδικότερα ακίνητων, στα οποία δόθηκε, επίσης ,παράταση και αναστολή στο φόρο υπεραξίας έως τις 31.12.2024 κατά τις μεταβιβάσεις με το νόμο 5000 του 2022. Προφανώς, θα βοηθήσει εκτός από τους Έλληνες και τα αρπακτικά funds. Προβλέπονται, δε, τα εξής. Πρώτον, η αυτόματη δημιουργία ψηφιακής δήλωσης στοιχείων ακινήτων Ε9 στο άρθρο 25 και δεύτερον, η μείωση του ΕΝΦΙΑ λόγω κατάταξης σε ζώνες χαμηλότερου φόρου με το άρθρο 24, χωρίς να δίνεται το ποσόν από το Γενικό Λογιστήριο. Γιατί, αλήθεια δεν δίνετε το ποσόν, δεν είναι γνωστό;

Παρέχονται, επίσης, ρυθμίσεις, που διευκολύνουν τις διαδικασίες μεταβίβασης για συμβολαιογράφους, για λήψη αποδεικτικού ασφαλιστικής ενημερότητας, με τα άρθρα 22, 23 και διευκολύνσεις για γονικές παροχές. Όσον αφορά υποχρεώσεις τρίτων, με αύξηση του χρονικού διαστήματος παραγραφής φόρων στο άρθρο 19.

Στο κεφάλαιο Γ΄, παρέχονται στην ουσία παρατάσεις των μειώσεων για τον ΦΠΑ και τον ειδικό φόρο κατανάλωσης, με κόστος 246 εκατομμύρια για τον ΦΠΑ και 76 εκατομμύρια για τον ειδικό φόρο στη γεωργία για το 2023, που με βάση τους δικούς μας υπολογισμούς αλλά και τις προτάσεις μας, δεν αρκεί, κάτι που επιβεβαιώνουν και οι συζητήσεις του Πρωθυπουργού, πρόσφατα, με τους αγρότες στη Λάρισα.

Επιπλέον, δίνεται παράταση για την υπαγωγή στην ηλεκτρονική τιμολόγηση, παρέχονται κίνητρα για μετασχηματισμούς επιχειρήσεων και προσφέρεται η δυνατότητα μηνιαίας καταβολής τελών κυκλοφορίας αυτοκινήτων, με τα οποία δεν μπορεί, προφανώς, να έχει κανείς αντίρρηση.

Το Κεφάλαιο Δ΄ απαλλάσσει από την επιβολή προστίμων και για εκπρόθεσμη δήλωση φορολογίας εισοδήματος, για ποσά φόρου κάτω από 100 ευρώ και εκπρόθεσμης δήλωσης, για τη βραχυχρόνια μίσθωση ακινήτων, δηλαδή, για τα Airbnb, που ευθύνονται για την αύξηση του κόστους των ακινήτων αλλά και των ενοικίων, ενώ κλιμακώνουν την εξάρτησή μας από την μονοκαλλιέργεια του τουρισμού, αποτελώντας έναν από τους λίγους ανθηρούς κλάδους της οικονομίας μας. Σε ποια οικονομική λογική βασίζεται εδώ η κυβέρνηση; Γιατί θέλει να στηρίξει ξανά τα Airbnb;

Περαιτέρω το Κεφάλαιο Ε΄ αφορά κυρώσεις για το λαθρεμπόριο καυσίμων, όπου επέρχονται κάποιες διαδικαστικές αλλαγές, ενώ ορίζονται πρόστιμα για την παραβίαση της υποχρεωτικής διασύνδεσης των POS τερματικών με την ΑΑΔΕ από 1.000 έως 50.000 ευρώ με το άρθρο 45.

Το Κεφάλαιο ΣΤ΄ αφορά ναυτιλιακά θέματα, όπως διαδικαστικά για μεταβιβάσεις πλοίων και τη φορολογική ενημερότητα για μεταβιβάσεις. Αναφέρονται αναλυτικά οι περιπτώσεις μειώσεων από το φόρο πλοίων πρώτης κατηγορίας για τα πλοία με ξένη σημαία ενώ μειώνεται ο φόρος μερισμάτων για ναυλομεσιτικές εταιρείες, στο άρθρο 50, όπου το κόστος δεν δίνεται από το Γενικό Λογιστήριο, αν και αναφέρει ξεκάθαρα ότι θα υπάρχει. Οι ίδιες και οι ίδιες προχειρότητες από το Γενικό Λογιστήριο.

Το Κεφάλαιο Ζ΄ αφορά το ΤΑΙΠΕΔ και τις εταιρείες του Υπερταμείου ενώ έχει σχέση με τη ΛΑΡΚΟ με τη μεταφορά της ΠΥΡΚΑΛ και με ρυθμίσεις για σύναψη συμβάσεων από το ΤΑΙΠΕΔ για τα έργα στρατηγικής σημασίας, καθώς, επίσης, από θυγατρικές του Υπερταμείου. Εδώ πρόκειται για ένα πολύ σοβαρό θέμα με το οποίο θα ασχοληθούμε εκτενώς στη συζήτηση επί των άρθρων, ενώ έχουμε φυσικά πάρα πολλές ενστάσεις για το συγκεκριμένο Κεφάλαιο.

Ειδικά, όσον αφορά το άρθρο 53, παρατηρούμε ότι παρέχεται στην Τράπεζα της Ελλάδας η δυνατότητα απόφασης λήξης της ειδικής εκκαθάρισης χρηματοπιστωτικού ιδρύματος, γεγονός που μας δημιούργησε την απορία, γιατί ανακινείται αυτό το θέμα τώρα με τους γνωστούς κινδύνους των αμερικανικών και ευρωπαϊκών τραπεζών. Μπορείτε να δώσετε για το συγκεκριμένο θέμα μία εξήγηση;

Οι ρυθμίσεις, πάντως, για την λειτουργία της μονάδας συμβάσεων στρατηγικής σημασίας του ΤΑΙΠΕΔ, στα άρθρα 56 έως 58, είναι προς εξυπηρέτηση του ΤΑΙΠΕΔ και μάλλον κατ’ εντολή του. Εδώ ,δεν μπορούμε να μην κατακρίνουμε το γεγονός ότι το ελληνικό δημόσιο πληρώνει το ΤΑΙΠΕΔ του Υπερταμείου των δανειστών, για να διαχειρίζεται τις συμβάσεις του αναπτυξιακού προγράμματος συμβάσεων στρατηγικής σημασίας και την ανάθεση δημοσίων εξουσιών σε ιδιώτες. Το γεγονός αυτό το θεωρούμε εντελώς απαράδεκτο.

Ύποπτη είναι, επίσης, η πρόβλεψη στο άρθρο 61, ότι για την κάλυψη των λειτουργικών αναγκών τους οι λοιπές θυγατρικές του Υπερταμείου μπορούν να συνάπτουν συμβάσεις δανεισμού εργαζομένων εν γένει με εταιρίες του ιδιωτικού τομέα, όπου στην ουσία σε δημόσιες επιχειρήσεις θα έχουμε ανεξέλεγκτη παροχή υπηρεσιών από ιδιώτες.

Στο Κεφάλαιο Η΄, συστήνεται αυτοτελές τμήμα πέντε ατόμων στο Υπουργείο Οικονομικών, για την παρακολούθηση της σύναψης και εκτέλεσης των δανειακών συμβάσεων και συμβάσεων, που συνάπτονται στο πλαίσιο αξιοποίησης των δανειακών πόρων του Ταμείου Ανάκαμψης και Ανθεκτικότητας. Προφανώς, χρειάζεται, λόγω των κομματικών σκανδάλων, ενώ έχει κόστος ύψους 134.000 ευρώ περίπου, κατά το Γενικό Λογιστήριο, που, όπου θέλει, γράφει τα νούμερα και όπου δεν θέλει, δεν γράφει τίποτα. Μεταξύ των αρμοδιοτήτων του τμήματος αναφέρονται τα μη εξυπηρετούμενα δάνεια και οι δικαστικές ενέργειες που έχουν εκκινήσει, οπότε με απλά λόγια πρόκειται για ένα τμήμα που θα παρακολουθεί ποιοι πληρώνουν τα δάνεια και ανάλογα θα εκκινούνται οι δικαστικές αποφάσεις.

Τέλος, το Κεφάλαιο Θ΄ έχει διάφορες άλλες ρυθμίσεις, όπως την αναστολή πλειστηριασμών πυρόπληκτων. Προφανώς, είναι σωστό αλλά γιατί έως τις 31/7/2023; Δηλαδή μέχρι να γίνουν εκλογές και μετά θα συνεχιστούν κανονικά όλοι οι πλειστηριασμοί; Με παρατάσεις, πάντως, δεν λύνονται προβλήματα, απλά διογκώνονται και μεταφέρονται διογκούμενα στο μέλλον.

Διαπραγματεύεται, επίσης, το ίδιο Κεφάλαιο θέματα διαχείρισης τουριστικών δημοσίων κτημάτων από την ΕΤΑΔ, όπως ανανέωση χρήσης αιγιαλού σε κάποιες περιπτώσεις, την παραχώρηση χρήσης ακινήτων δημοσίου στην ΑΑΔΕ, χωρίς αντάλλαγμα. Αν είναι δυνατόν. Μια δαπάνη 2,8 εκατομμυρίων για παράταση των συμβάσεων υπηρεσιών φύλαξης της ΑΑΔΕ, στο άρθρο 78, και 1,223 εκατομμύρια ευρώ συμβάσεις προσωπικού καθαριότητας, στο άρθρο 79.

Στο τρίτο μέρος, τώρα, περιλαμβάνονται οι παροχές του Υπουργείου Εργασίας και Κοινωνικών Υποθέσεων, όπως και η έκτακτη ενίσχυση των 300 ευρώ, με προϋποθέσεις, ενώ αναβιώνουν οι ρυθμίσεις για εξόφληση οφειλών σε ασφαλιστικά ταμεία και παρέχονται επιμέρους διευκολύνσεις σε κάποιους κλάδους.

Ύποπτη είναι εδώ η διάταξη του άρθρου 86. Πρέπει να εξεταστεί πάρα πολύ, με πολύ προσοχή, όπου πρέπει να υπάρχει σοβαρότατο συνδικαλιστικό θέμα. Ενώ απαράδεκτη στο άρθρο 87 είναι η κατάργηση της προϋπόθεσης βιβλιαρίων εργασίας, για λόγους που θα αναφέρουμε στη συζήτηση επί των άρθρων, θα πούμε, ακριβώς, τις ενστάσεις μας κι επίσης θα επεξηγήσουμε γιατί είναι ύποπτη.

Κλείνοντας, το τέταρτο μέρος περιλαμβάνει ρυθμίσεις για τους ΟΤΑ κατά το ίδιο πλαίσιο με το Δημόσιο και τα ασφαλιστικά ταμεία, μισθολογικές παροχές σε στρατιωτικούς, προφανώς, λόγω των διαμαρτυριών τους παντού, αλλά και στη Βουλή, τροποποιήσεις των διατάξεων του ν. 4472/2017, σχετικά με το μισθολογικό καθεστώς των στελεχών των Ενόπλων Δυνάμεων και των Σωμάτων Ασφαλείας, καθώς, επίσης και διάφορα άλλα.

Το θέμα εδώ που μπορεί να δημιουργήσει αντιδράσεις στις Ένοπλες Δυνάμεις είναι το ότι εξομοιώνονται οι μονιμοποιηθέντες εθελοντές και οι ανθυπασπιστές προερχόμενοι από μονιμοποίηση επαγγελματικών οπλιτών με τους υπαξιωματικούς, ανθυπασπιστές και αξιωματικούς, που έρχονται από τις παραγωγικές Σχολές Υπαξιωματικών των Ενόπλων Δυνάμεων. Πρέπει να προσεχθεί, γιατί αλλιώς θα έχουμε σοβαρές αντιδράσεις από τις Ένοπλες Δυνάμεις μας. Κατά τα άλλα, το άρθρο είναι θετικό, ενώ θα πρέπει να γίνουν αυξήσεις και για τα υπόλοιπα στελέχη, όπως για τους πιλότους μας. Ευχαριστώ πολύ, κ. Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε κι εμείς τον κ. Βιλιάρδο. Περνάμε στο Ειδικό Αγορητή του ΜέΡΑ25, κ. Λογιάδη. Έχετε το λόγο κ. Λογιάδη.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Ευχαριστώ πολύ, κ. Πρόεδρε.

Κύριε Υπουργέ, κυρίες και κύριοι, θα ξεκινήσω με κάποιες μικρές λεπτομέρειες στο σχέδιο νόμου. Πρώτα από όλα, στο άρθρο 74, να διορθωθεί παρακαλώ, είναι «Δήμος Καντάνου και Σελίνου», όχι «Καντανού και Σελινού». Ο τόνος είναι λάθος. Επειδή είμαι από την Κρήτη και γνωρίζω τους Δήμους αυτούς, να διορθωθεί το λάθος.

Επίσης, το δεύτερο είναι ότι, στο άρθρο 28, που τροποποιεί το άρθρο 98 του Εθνικού Τελωνειακού Κώδικα, στο άρθρο 78 με τίτλο: «Ειδικές Απαλλαγής Ενεργειακών Προϊόντων», παράγραφος 1, οι παράγραφοι Α`, Β`, μετά δεν υπάρχει Γ`. Την αφαιρέσατε; Δεν υπάρχει; Λάθος έγινε; Κοιτάξτε το κι αυτό. Είναι στη σελίδα 23 του σχεδίου νόμου. Αυτό είναι για την αρχή.

Τώρα, θα ξεκινήσουμε για το σχέδιο νόμου, το οποίο αναφέρει πλαίσιο ρύθμισης οφειλών. Βάζετε πάρα πολλές προϋποθέσεις, κ. Υπουργέ, που θα βγάλουν εκτός πλαισίου τους πιο πολλούς και τους πιο ευάλωτους και ευπαθείς πολίτες. Λέει για ρυθμίσεις οφειλών, ό,τι πιο αναξιοπρεπές. Ποτέ οι πιο πολλοί οφειλέτες δε θα μπορέσουν να πληρώσουν πίσω τα χρέη αυτά. Πρέπει, κανονικά να γίνει διαγραφή χρεών, όπως ζητούν όλοι οι οικονομικοί φορείς. Τους αφήνετε όλους αυτούς συνειδητά σε μια «φυλακή» χρέους, όπως είναι σε «φυλακή» χρέους και όλη η Ελλάδα, με τα μνημόνια, που έχει υπογράψει εσείς οι μνημονιακές Κυβερνήσεις.

Μιλάτε, δε, για το σχέδιο νόμου για «προστασία των συντάξεων από τον πληθωρισμό». Των «συντάξεων»; Ποιων συντάξεων; Αυτές που δε δίνετε; Που καθυστερούν χρόνια; Πρώτα από όλα, δώστε συντάξεις και ύστερα στηρίξτε τις. Υπάρχει μια τεράστια αγανάκτηση από την κοινωνία για το θέμα των συντάξεων, που δεν έχουν δοθεί και οι άνθρωποι περιμένουν.

Λέτε «από τον πληθωρισμό». Το πιο απλό, η πιο απλή πρόταση από εμάς, από το ΜέΡΑ25, ποια είναι; Αυτόματη τιμαριθμική αναπροσαρμογή για τους χαμηλοσυνταξιούχους και για το βασικό μισθό. Δε χρειάζονται πολλές επεξηγήσεις. Κάθε φορά που έχουμε μία εκτίναξη του πληθωρισμού για να στηριχθούν αυτοί οι άνθρωποι, οι χαμηλοσυνταξιούχοι και οι χαμηλόμισθοι, αυτόματη τιμαριθμική αναπροσαρμογή.

Αναφέρει το σχέδιο περαιτέρω για τη στήριξη της κοινωνίας και της επιχειρηματικότητας, π.χ. για τους αγρότες. Κύριε Υπουργέ, όταν ο ειδικός φόρος κατανάλωσης στα καύσιμα των αγροτών δεν είναι 0, όπως είναι στους εφοπλιστές, δεν υπάρχει ισονομία. Βοηθάμε τους εφοπλιστές και αφήνουμε τους αγρότες στην τύχη τους, στον Πρωτογενή Τομέα, ο οποίος στη συνέχεια καταστρέφεται. Αυτοί αναδεικνύουν συνέχεια το κόστος παραγωγής, το Χρηματιστήριο Ενέργειας, με το οποίο, αν δε γίνει ρήξη, δε θα πάμε παρακάτω. Αυτό λέει το ΜέΡΑ25, το Χρηματιστήριο Ενέργειας, που ξεκίνησε ο ΣΥΡΙΖΑ και συνεχίζετε εσείς. Τα Κόκκινα Δάνεια, που ταλανίζουν όλη την κοινωνία, τεράστια θέματα.

Άρα, λοιπόν, το σχέδιο νόμου αυτό ουσιαστικά είναι μία ψεύτικη εικόνα για την αντιμετώπιση των τεράστιων προβλημάτων.

Η Ένωση Δανειοληπτών Ελλάδος, η Ελευθερία, με έδρα το Ηράκλειο Κρήτης, ζητάει άμεση νομοθετική ρύθμιση της Κυβέρνησης να σταματήσει κάθε πλειστηριασμός και κάθε αναγκαστικό μέτρο κατά της ακίνητης περιουσίας των δανειοληπτών, από το 2008 και μετά, που άρχισε να εφαρμόζεται το «οικονομικό έγκλημα».

Και σε δεύτερη φάση, ένας κοινωνικός διάλογος με όλους τους φορείς για την προστασία αυτών, είτε θα εφαρμοστεί το «Ιρλανδικό μοντέλο» ή διαγραφή των δανείων τους, προϊόν οικονομικού εγκλήματος, όπως αναφέραμε και που λένε όλοι οι οικονομικοί φορείς και τα Επιμελητήρια.

Στήριξη της κοινωνίας, λέει το σχέδιο νόμου. Να αναφέρουμε ότι, με βάση τα στοιχεία της Eurostat, το κατά κεφαλήν εισόδημα της Ελλάδας ήταν στο 95% του μέσου όρου της Ε.Ε. το 2009 και από το 2009 μέχρι το 2021 αυτό το 95% έπεσε στο 65% του μέσου όρου του κατά κεφαλήν εισοδήματος στην Ε.Ε. Προτελευταία στην Ε.Ε. η Ελλάδα, με τελευταία τη Βουλγαρία.

Να συμπληρώσουμε, επίσης, ότι ο επενδυτικός οίκος Nomura της Ιαπωνίας αναφέρει ότι είναι ορατός ο κίνδυνος της χρεοκοπίας, μιας ήδη χρεοκοπημένης ελληνικής οικονομίας, και επισημαίνει ότι από την επόμενη διετία πρέπει να γίνουν επώδυνες προσαρμογές.

Στήριξη της κοινωνίας. Ποια είναι η στήριξη της κοινωνίας απέναντι σε αυτή τη γυναίκα σε αναπηρικό αμαξίδιο, που εξωθήθηκε να εγκαταλείψει την πρώτη της κατοικία, λόγω του πλειστηριασμού, που ο Άρειος Πάγος σε χρόνο ρεκόρ για την ελληνική δικαιοσύνη, μέσα σε εννέα μέρες, έβγαλε απόφαση υπέρ των funds και των «κορακιών», ενώ σε άλλες περιπτώσεις χρειάζεται χρόνια.

Λίγο πριν από τις εκλογές, η Κυβέρνηση Μητσοτάκη ετοιμάζεται να «πουλήσει φύκια για μεταξωτές κορδέλες». Διαβάζουμε κάποιους τίτλους από το νομοσχέδιο, «επανέρχονται οι 72 και οι 120 δόσεις», «θεσπίζεται νέα ρύθμιση 36 έως 72 δόσεων», «καταργείται το πρόστιμο των 100 ευρώ για εκπρόθεσμες φορολογικές δηλώσεις, όταν ο φόρος είναι κάτω των 100 ευρώ», «ανοίγει η πλατφόρμα για την πληρωμή τελών κυκλοφορίας με το μήνα», «έκπτωση 3% στην εφάπαξ καταβολή του φόρου εισοδήματος». Όλα αυτά, κ. Υπουργέ, είναι «ασπιρίνες στον ετοιμοθάνατο», έχουμε να πούμε εμείς και αυτές υπό προϋποθέσεις, κριτήρια και εντόκως, όπως αναφέρει το νομοσχέδιο.

 Το κοινωνικοοικονομικό πλαίσιο, μέσα στο οποίο όλα αυτά γίνονται; Να αναφέρουμε ότι το συνολικό δημόσιο χρέος της χώρας εκτοξεύτηκε στα 400 δισεκατομμύρια ευρώ, το ιδιωτικό χρέος ξεπερνά τα 256 δισεκατομμύρια ευρώ, σε αυτά προστίθενται τα 113 δισεκατομμύρια ευρώ που είναι οι ληξιπρόθεσμες οφειλές προς την εφορία, τα οποία βαρύνουν 4,2 εκατομμύρια φορολογούμενους πολίτες.

Περαιτέρω, η εκτίναξη του εμπορικού ελλείμματος καταγράφηκε το 2022, το οποίο αναρριχήθηκε σε επίπεδα ρεκόρ δεκατεσσάρων ετών. Συγκεκριμένα, στα 38,4 δισεκατομμύρια ευρώ διαμορφώθηκε το έλλειμμα του εμπορικού ισοζυγίου της Ελλάδος το 2022, έναντι 25,5 δισ. το 2021. Το ύψος του εμπορικού ελλείμματος του 2022 είναι το δεύτερο υψηλότερο από το 2008, όταν είχε ανέλθει σε 44,3 δισεκατομμύρια ευρώ. Ο πληθωρισμός και η ακρίβεια για τα βασικά αγαθά έχει εκτιναχθεί και ο πραγματικός πληθωρισμός για τα ευάλωτα νοικοκυριά και τους μικρομεσαίους ξεπερνά το 20%.

Για την ανεργία. Ενώ η ΕΛΣΤΑΤ λέει ότι οι άνεργοι είναι 500.000 άτομα, ο ΟΑΕΔ μας δίνει έναν άλλο αριθμό, ότι το σύνολο των εγγεγραμμένων ανέργων αναζητούντων εργασία, για τον ίδιο μήνα μιλάμε πάντα, τον Ιανουάριο του 2023, ανήλθε σε ένα εκατομμύριο 86.000 άτομα. Άρα, λοιπόν, η πραγματική ανεργία είναι στο 20% και όχι σε αυτό που μας λέει η ΕΛΣΤΑΤ.

Σύντομα μερικές προτάσεις από το ΜέΡΑ25 για το τι πρέπει να γίνει. πάταξη υπερφορολόγησης και φορολογικές τομές. Κατάργηση όλων των προπληρωμών φόρων για εταιρείες με λιγότερους από 300 εργαζόμενους. Φορολογικοί συντελεστές επιχειρήσεων 15% για τις μικρές που θα έχουν έως 30 εργαζόμενους, 20% για τις μεσαίες που έχουν 31 έως 299 εργαζόμενους και 29% για τις μεγάλες.

Δύο συντελεστές ΦΠΑ συν μηδενικό συντελεστή για έντυπα βιβλία, έντυπο τύπο, θέατρα και χώρο. Ο ανώτερος συντελεστής 15% με «πλαστικό χρήμα», 18% με μετρητά. Ο κατώτερος στο 6% και 9% αντίστοιχα. Για τα νησιά του Αιγαίου που αναφέρονται στην πρόταση νόμου, οι πιο πάνω συντελεστές μειώνονται κατά 25%.

Ειδικός ψηφιακός φόρος 4% για τους κολοσσούς του Facebook, Amazon, Netflix, Google και άλλους, σύμφωνα με την πρόσφατη τροπολογία, που κατέθεσε το ΜεΡΑ25, στο νομοσχέδιο για το λαθρεμπόριο και το οποίο τώρα εντάσσεται στην εν λόγω πρόταση νόμου.

ΕΝΦΙΑ, κατάργηση του για αντικειμενικές αξίες κάτω των 700 χιλιάδων ευρώ. Μείωση του κατά 25% για αντικειμενικής αξίας μεταξύ 70.000 και 500.000 ευρώ και αύξηση κατά 10% για αντικειμενικές αξίες άνω του 1 εκατομμυρίου ευρώ.

Στις επόμενες συνεδριάσεις, κύριε Πρόεδρε, θα μπούμε στις λεπτομέρειες του νομοσχεδίου. Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ τον κύριο Λογίαδη. Τον λόγο έχει ο Υφυπουργός Οικονομικών ο κύριος Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ κύριε Πρόεδρε. Κυρίες και κύριοι συνάδελφοι, η κυβέρνηση του Κυριάκου Μητσοτάκη συνεχίζει να υλοποιεί την εντολή, που έλαβε από τους πολίτες, τον Ιούλιο του 2019, για την υλοποίηση ενός ουσιαστικού μεταρρυθμιστικού έργου. Η εντολή αυτή αποτυπώνεται στις νομοθετικές πρωτοβουλίες, που έλαβε, λαμβάνει και θα συνεχίσει να λαμβάνει. Οι πρωτοβουλίες αυτές μετουσιώνονται σε ένα πλούσιο νομοθετικό έργο, που στοχεύει στην ουσιαστική επίλυση των πραγματικών προβλημάτων των πολιτών και της κοινωνίας, γεγονός που επιβεβαιώνεται και από το περιεχόμενο του νομοσχεδίου, που συζητάμε σήμερα, το οποίο περιλαμβάνει μεταξύ άλλων και διατάξεις, που έχουν ως σημείο αναφοράς τη φορολογική πολιτική και τη δημόσια περιουσία. Με στόχο την εύρυθμη εξυπηρέτηση των φορολογικών οφειλών αλλά και την επιβράβευση των συνεπών φορολογουμένων προχωρούμε διαρκώς σε βελτιωτικές παρεμβάσεις.

 Με τα άρθρα 3 έως 13 του νομοσχεδίου, που συζητάμε σήμερα, δίνεται η δυνατότητα αναβίωσης των ρυθμίσεων των 120 και 72 δόσεων, που απωλέσθησαν ή κατέστησαν μη εξυπηρετούμενες, μετά την 1η Φεβρουαρίου του 2023. Η αναβίωση των μέχρι την 1η Φεβρουαρίου του 2023 ρυθμίσεων αυτών πραγματοποιείται μέχρι την 31η Ιουλίου του 2023 με την καταβολή δύο δόσεων και με την αναβίωση όλων των ευεργετημάτων των ρυθμίσεων, όπως παραδείγματος χάρη η αποδέσμευση των τραπεζικών λογαριασμών της ρύθμισης των 120 δόσεων. Παράλληλα, για τους ίδιους τους οφειλέτες, που θα αναβιώσουν ρυθμίσεις 120 ή 72 δόσεων και παράλληλα έχουν αρρύθμιστες οφειλές, πέραν αυτών, που έχουν ενταχθεί στις προαναφερόμενες ευεργετικές ρυθμίσεις, δηλαδή των 120 ή 72 δόσεων, υποχρεούνται εντός μηνός από την επικύρωση της αναβίωσης να εντάξουν αυτές τις αρρύθμιστες οφειλές στην πάγια ρύθμιση των 24 ή 48 δόσεων, δίνοντάς τους μια περαιτέρω ευκαιρία χωρίς να λαμβάνεται τυχόν υπόψη προηγούμενη ένταξή τους στην πάγια ρύθμιση των 24 ή 48 δόσεων κατά περίπτωση και απώλειας αυτής.

Ενεργοποιούνται, όμως, και άλλα μέτρα στήριξης αλλά και επιβράβευση για τους φορολογούμενους που ήταν συνεπείς μέχρι την έναρξη της ενεργειακής κρίσης. Η επιβράβευση επέρχεται με τη θέσπιση ειδικού ευεργετικού πλαισίου αποπληρωμής των οφειλών τους. Συγκεκριμένα, προβλέπεται ότι οι οφειλέτες, που ήταν συνεπείς μέχρι την έναρξη της ενεργειακής κρίσης και έχουν οφειλές που κατέστησαν ληξιπρόθεσμες μετά την 1η Νοεμβρίου 2021 και έως την 1η Φεβρουαρίου 2023 μπορούν πλέον να ρυθμίσουν σε έως 72 δόσεις. Επιπρόσθετα, παρέχεται η δυνατότητα μετατροπής της πάγιας ρύθμισης που βρίσκεται σε ισχύ σε ρύθμιση 72 δόσεων, εφόσον αυτή περιλαμβάνει μόνο οφειλές, που δημιουργήθηκαν από το Νοέμβριο του 2021 έως τον Φεβρουάριο του 2023. Στην εν λόγω ρύθμιση των 72 δόσεων θα ισχύουν τα ευεργετήματα που είχε και η ρύθμιση των 120 δόσεων, όπως η αποδέσμευση των τραπεζικών λογαριασμών.

Το νομοσχέδιο περιλαμβάνει, επίσης, διατάξεις, που σχετίζονται με την απλοποίηση και επιτάχυνση της διαδικασίας μεταβίβασης ακινήτων με τίμημα με σκοπό τη διευκόλυνση των συναλλαγών και τη μείωση των διοικητικών βαρών. Ρυθμίσεις, που έχουν ως άμεσα ωφελούμενους τους πολίτες και τις επιχειρήσεις. Συγκεκριμένα, με το άρθρο 14, προβλέπεται η απλοποίηση της διαδικασίας έκδοσης του αποδεικτικού ενημερότητας για οφειλές βεβαιωμένες στην ΑΑΔΕ, όταν αυτό εκδίδεται για μεταβίβαση ακινήτου με τίμημα. Ειδικότερα, προβλέπεται πλέον στο νόμο σταθερό ποσοστό παρακράτησης 70% επί του τιμήματος και μέχρι το ύψος των ληξιπρόθεσμων οφειλών αντί 70% έως 100% του τιμήματος κατά την κρίση του Προϊσταμένου της Φορολογικής Υπηρεσίας που ισχύει σήμερα.

Εάν υπάρχουν οφειλές σε αναστολή, πάνω από 50.000 ευρώ, ορίζεται υποχρεωτικά ποσοστό παρακράτησης 50% επί του τιμήματος και μέχρι το ύψος των οφειλών, κάτι που σημαίνει ότι δεν παρεμποδίζεται η έκδοση του αποδεικτικού ενημερότητας.

Μέτρα εξορθολογισμού του θεσμικού πλαισίου και με γνώμονα τη φορολογική δικαιοσύνη, προβλέπονται με τα άρθρα 15 και 18, με τα οποία εξαλείφεται η αλληλέγγυος ευθύνη για την πληρωμή του ΕΝΦΙΑ και του φόρου κληρονομιάς, δωρεάς και γονικής παροχής κατά περίπτωση του τρίτου κατόχου, δηλαδή των τελευταίων ιδιοκτητών του ακινήτου, που το απέκτησαν με αγορά. Για τις οφειλές αυτές απευθύνονται, πλέον, μόνο οι αρχικοί υπόχρεοι που τις δημιούργησαν.

Παράλληλα, με τα άρθρα 16, 17 και 20, τροποποιούνται οι διατάξεις για το πιστοποιητικό ΕΝΦΙΑ και τα πιστοποιητικά φόρου κληρονομιάς, δωρεάς και γονικής παροχής, που εκδίδονται υποχρεωτικά για τη σύνταξη συμβολαίων μεταβίβασης ακινήτου με τίμημα. Με τα συγκεκριμένα πιστοποιητικά θα βεβαιώνεται, πλέον, μόνο ότι το συγκεκριμένο ακίνητο που μεταβιβάζεται με τίμημα περιλαμβάνεται στη δήλωση Ε9 των πέντε προηγουμένων ετών και στη δήλωση φόρου κληρονομιάς, δωρεάς και γονικής παροχής αντίστοιχα και όχι η καταβολή του αναλογούντος φόρου ΕΝΦΙΑ.

Επιπρόσθετα, με τις νέες διατάξεις στις υπόλοιπες περιπτώσεις μεταβίβασης ακινήτων χωρίς τίμημα θα απαιτείται η εξόφληση μόνο των ληξιπρόθεσμων οφειλών ΕΝΦΙΑ του μεταβιβαζόμενου ακινήτου.

Με το άρθρο 23 του νομοσχεδίου, τροποποιείται η υφιστάμενη νομοθεσία, ώστε να μην εμποδίζονται οι μεταβιβάσεις ακινήτων με τίμημα, όταν ο μεταβιβάζων έχει ληξιπρόθεσμες οφειλές, τόσο στην ΑΑΔΕ όσο και στον ΕΦΚΑ και το τίμημα δεν επαρκεί για την ικανοποίηση του συνόλου των οφειλών αυτών. Για αυτές τις περιπτώσεις θα εκδίδεται αποδεικτικό ενημερότητας ή βεβαίωση οφειλής κατά περίπτωση και οι απαιτήσεις της ΑΑΔΕ και του e-ΕΦΚΑ ικανοποιούνται συμμέτρως.

Στα πλαίσια των πολλαπλών μειώσεων των φορολογικών επιβαρύνσεων, τις οποίες θεσμοθετούμε από την αρχή της διακυβέρνησης της χώρας, με το άρθρο 27 του νομοσχεδίου, επεκτείνονται μέχρι και τις 31 Δεκεμβρίου του 2023, η μείωση του ΦΠΑ, που έχει θεσμοθετηθεί, έως τον Ιούνιο του 2023, σε μια σειρά από υπηρεσίες και αγαθά. Ειδικότερα, παρατείνεται η ισχύς του μειωμένου συντελεστή ΦΠΑ 13% στις μεταφορές προσώπων, στον καφέ, στην εστίαση, στα μη αλκοολούχα ποτά, στο τουριστικό πακέτο, στην εισαγωγή και παράδοση αντικειμένων τέχνης, στα εισιτήρια των ζωολογικών κήπων και στα γυμναστήρια, στα κολυμβητήρια και στις σχολές χορού που δεν απαλλάσσονται από τον ΦΠΑ.

Παράλληλα, παρατείνεται, μέχρι τις 31 Δεκεμβρίου του 2023, η ισχύς του υπερμειωμένου συντελεστή ΦΠΑ 6% σε σειρά αγαθών που αφορούν τη δημόσια υγεία, δηλαδή σε μάσκες προστασίας και γάντια, αντισηπτικά διαλύματα για την απολύμανση χώρων και λοιπά, καθώς και ορισμένα ιατρικά υλικά αναγκαία για τη διενέργεια αιμοκάθαρσης, όπως φίλτρα και γραμμές αιμοκάθαρσης και αιμοδιήθησης, στους απινιδωτές, ιατρικές συσκευές για την αντιμετώπιση της αιφνίδιας καρδιακής ανακοπής και στα εισιτήρια των κινηματογράφων τα οποία θυμίζω ότι εντάχθηκαν στον υπερμειωμένο συντελεστή ΦΠΑ 6%, από την 1η Ιανουαρίου 2023.

Στο άρθρο 28 του νομοσχεδίου, περιλαμβάνεται ένα ακόμη μέτρο για τη στήριξη της γεωργικής παραγωγής της χώρας, μέσω της επιστροφής του ειδικού φόρου κατανάλωσης για το πετρέλαιο εσωτερικής καύσης που χρησιμοποιείται στη γεωργία, δηλαδή το αγροτικό πετρέλαιο, η οποία θα συνεχιστεί και το 2023. Υπενθυμίζω ότι το μέτρο της επιστροφής του ειδικού φόρου κατανάλωσης του αγροτικού πετρελαίου το είχε επαναφέρει σε ισχύ, μετά από έξι χρόνια, η κυβέρνηση, του κ. Κυριάκου Μητσοτάκη, το 2022, χορηγώντας ποσό ύψους 76 εκατομμυρίων ευρώ. Επισημαίνω ότι το ποσό του ειδικού φόρου κατανάλωσης πετρελαίου που επιστρέφεται στους αγρότες, είναι ανεκχώρητο, αφορολόγητο και ακατάσχετο.

Με το άρθρο 33 του νομοσχεδίου, εισάγεται ένα ακόμη μέτρο με κοινωνικό πρόσημο που διευκολύνει τους πολίτες και μειώνει την οικονομική τους επιβάρυνση, μέσω της παροχής δυνατότητας άρσης ακινησίας επιβατικών αυτοκινήτων και μοτοσικλετών, με αναλογική καταβολή των τελών κυκλοφορίας εντός του 2023. Συγκεκριμένα, προβλέπονται τα εξής:

Πρώτον, οι πολίτες, που έχουν θέσει οι ίδιοι σε ακινησία τα οχήματά τους, θα μπορούν να προβαίνουν ηλεκτρονικά σε άρση αυτής για όσο διάστημα επιθυμούν έως το τέλος του έτους, με την καταβολή τόσο του ποσού των δώδεκα μηνών των ετήσιων τελών κυκλοφορίας όσοι και οι μήνες που επιθυμούν να κυκλοφορήσουν το όχημα.

Δεύτερον, σε περίπτωση άρσης της αναγκαστικής ακινησίας, εντός του έτους 2023, καταβάλλονται κατ’ εξαίρεση αναλογικά τα τέλη κυκλοφορίας για τους μήνες που υπολείπονται μέχρι το τέλος του έτους. Οφείλω, επίσης, να επισημάνω ότι και φέτος προβλέπονται οι μειωμένες χρηματικές κυρώσεις, οι οποίες μειώθηκαν για πρώτη φορά από την κυβέρνησή μας το 2021, για την περίπτωση που δεν υποβληθεί δήλωση ακινησίας στη λήξη του διαστήματος για το οποίο επιτρέπεται να κυκλοφορεί το όχημα.

 Στο άρθρο 35, του νομοσχεδίου τροποποιείται ο κώδικας φορολογικής διαδικασίας και προβλέπει ότι δεν επιβάλλεται πρόστιμο για εκπρόθεσμη υποβολή δήλωσης φορολογίας εισοδήματος αρχικής ή τροποποιητικής για όλους τους φορολογούμενους φυσικά και νομικά πρόσωπα, καθώς και νομικές οντότητες όταν το ποσό του φόρου, που προκύπτει προς καταβολή με βάση τη δήλωση, είναι έως 100 ευρώ. Με τον τρόπο αυτό, εξορθολογίζονται τα πρόστιμα, μειώνεται ο διοικητικός φόρτος για τις υπηρεσίες της ΑΑΔΕ και παρέχεται κίνητρο, ώστε οι φορολογούμενοι να εκπληρώσουν τις υποχρεώσεις τους. Η νέα ρύθμιση καταλαμβάνει και εκδοθείσες πράξεις επιβολής προστίμου, οι οποίες είναι εκκρεμείς είτε στη φορολογική διοίκηση είτε στα φορολογικά δικαστήρια.

Στο άρθρο 36, του νομοσχεδίου επιδιώκεται ο εξορθολογισμός του προστίμου, που επιβάλλεται για την εκπρόθεσμη υποβολή της δήλωσης βραχυχρόνιας διαμονής, σε περίπτωση που το εισόδημα, που αποκτάται από τη βραχυχρόνια μίσθωση ακινήτων, στο πλαίσιο της οικονομίας του διαμοιρασμού, έχει δηλωθεί στη δήλωση φορολογίας εισοδήματος του οικείου φορολογικού έτους.

Ουσιαστικό μέτρο ενίσχυσης των ηλεκτρονικών συναλλαγών είναι η πρόβλεψη, μέσω του άρθρου 37 του νομοσχεδίου, για την ψηφιακή έκδοση από τις επιχειρήσεις των παραστατικών, που προβλέπονται από τα ελληνικά λογιστικά πρότυπα, για τη διακίνηση αγαθών, δηλαδή, του δελτίου αποστολής ή του τιμολογίου και η διαβίβαση τους στην Ανεξάρτητη Αρχή Δημοσίων Εσόδων. Πρόκειται για ρύθμιση, η οποία εντάσσεται στις δράσεις του Ταμείου Ανάκαμψης και Ανθεκτικότητας, η οποία αποσκοπεί στην προώθηση των ηλεκτρονικών συναλλαγών και, ως εκ τούτου, αφενός στη διευκόλυνση των επιχειρήσεων και την τεκμηρίωση της διακίνησης των αγαθών τους αφετέρου στην υποβοήθηση της φορολογικής διοίκησης στο πλαίσιο των διενεργούμενων επαληθεύσεων και διασταυρώσεων.

Ένα ακόμη βήμα εκσυγχρονισμού αποτελεί και η ψηφιοποίηση του πιστοποιητικού ταξινόμησης οχημάτων, που προβλέπεται στο άρθρο 38, το οποίο καταργεί γραφειοκρατικές διαδικασίες και παράλληλα εξαλείφει κάθε πιθανότητα παραποίησής του.

Συγκεκριμένα, με το άρθρο 38, τροποποιείται το άρθρο 130 του Εθνικού Τελωνειακού Κώδικα για την ψηφιοποίηση του πιστοποιητικού, που μέχρι σήμερα εκτυπώνεται από τα τελωνεία και διακινείται με φυσικό τρόπο προς τις λοιπές συναρμόδιες αρχές, Υπουργείο Μεταφορών, ΔΥΟ και λοιπά. Το όφελος από την ψηφιοποίηση του πιστοποιητικού ταξινόμησης θα είναι ιδιαίτερα σημαντικό καθώς καταργούνται τα τρία έγχαρτα αντίτυπα του πιστοποιητικού και η χρονοβόρα και δαπανηρή σε υλικό και ανθρώπινους πόρους διαδικασία, που εφαρμόζεται σήμερα.

 Στο άρθρο 41, εισάγεται η υποχρέωση διασύνδεσης των POS τερματικών ημεδαπής και αλλοδαπής, που κατέχουν όλες οι υπόχρεες οντότητες με την ΑΑΔΕ και διαβίβασης καθοριζόμενων δεδομένων είτε μέσω των φορολογικών ηλεκτρονικών μηχανισμών είτε απευθείας με τα πληροφοριακά συστήματα της ΑΑΔΕ.

 Στα άρθρα 43, 44 και 45, εισάγεται μια δέσμη μέτρων για την περιστολή του λαθρεμπορίου καυσίμων.

Συγκεκριμένα, το άρθρο 43 αφορά σε ορισμένα ενεργειακά προϊόντα, τα οποία δεν υπόκεινται στις διατάξεις περί ελέγχου και κυκλοφορίας του άρθρου 20 της Οδηγίας 96/2003 και η διακίνησή τους σήμερα πραγματοποιείται μόνο με εμπορικά έγγραφα, δηλαδή, τιμολόγια, δελτία αποστολής, φορτωτική.

 Ειδικότερα, από τους ελέγχους των διωκτικών αρχών έχουν διαπιστωθεί ότι τέτοιου είδους προϊόντα, όπως, παραδείγματος χάρη, οι διαλύτες χρησιμοποιούνται μέσω ανάμειξης για τη νόθευση καυσίμων λόγω της παρεμφερούς χημικής τους σύστασης με αυτά, ενώ σε ορισμένες περιπτώσεις δύνανται να χρησιμοποιηθούν και αυτούσια ως καύσιμα κινητήρων ή θέρμανσης.

Επομένως, για λόγους αφενός περιστολής του λαθρεμπορίου και αφετέρου προστασίας του νόμιμου εμπορίου, θεσπίζεται η παρακολούθηση από τις τελωνειακές αρχές της διακίνησης και της παραλαβής από επιχειρήσεις στο εσωτερικό της χώρας διαλυτών και λοιπών ενεργειακών προϊόντων.

Με το άρθρο 44, τροποποιείται το άρθρο 119α του Εθνικού Τελωνειακού Κώδικα, για να επεκταθεί και στις περιπτώσεις που η διαπίστωση της νοθείας καυσίμων γίνεται στο πλαίσιο ελέγχου από οποιαδήποτε άλλη δημόσια αρχή, η εφαρμογή των μέτρων της σφράγισης των εγκαταστάσεων καυσίμων και της δημοσιοποίησης των στοιχείων ως παραβατών, που εφαρμόζουν ήδη οι τελωνειακές αρχές της ΑΑΔΕ.

 **Με το άρθρο 45, αντικαθίσταται το άρθρο 119γ του Εθνικού Τελωνειακού Κώδικα και αντιμετωπίζει το ζήτημα του καθορισμού των υπόχρεων, όσον αφορά στην επιβολή των διοικητικών κυρώσεων στις περιπτώσεις παράβασης των διατάξεων περί εγκατάστασης συστημάτων εισροών – εκροών, στις φορολογικές αποθήκες και αποθήκης της ελληνικής αποταμίευσης .**

**Η υφιστάμενη διάταξη συμπληρώνεται, δηλαδή, ώστε σε περίπτωση καταδολίευσης των συστημάτων εισροών - εκροών ή άλλης παραβίασης, που είναι δυνατή η επιβολή κυρώσεων και στις εγκαταστάτες των συστημάτων, όταν αυτοί εμπλέκονται στην παράβαση.**

**Κυρίες και κύριοι συνάδελφοι, όπως ανέφερα και στην αρχή της τοποθέτησής μου, η Κυβέρνηση του Κυριάκου Μητσοτάκη συνεχίζει απερίσπαστη τις θεσμικές και νομοθετικές της παρεμβάσεις, με γνώμονα πάντα τη φορολογική ελάφρυνση των Ελλήνων πολιτών και την ισχυροποίηση της αναπτυξιακής τροχιάς της εθνικής οικονομίας. Το σκοπό αυτό υπηρετούν τόσο τα άρθρα, στα οποία αναφέρθηκα, όσο και το σύνολο των άρθρων του νομοσχεδίου, που συζητάμε σήμερα, τα οποία πληρούν όλες τις προϋποθέσεις για να τύχουν ευρείας διακομματικής στήριξης . Ευχαριστώ.**

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής): Και εμείς ευχαριστούμε πολύ τον Υπουργό για την τοποθέτησή του. Κυρίες και κύριοι συνάδελφοι, σε αυτό το σημείο ολοκληρώθηκε η συνεδρίαση μας .**

 **Επόμενη συνεδρίαση την ερχόμενη Τρίτη ώρα 10.00΄ στην αίθουσα Γερουσίας, που θα έχουμε την ακρόαση των φορέων. Ευχαριστούμε πολύ.**

**Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.** Αμανατίδης Γεώργιος, Δημοσχάκης Αναστάσιος, Καλογιάννης Σταύρος, Καρασμάνης Γεώργιος, Κελέτσης Σταύρος, Κοντογεώργος Κωνσταντίνος, Λεονταρίδης Θεόφιλος, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σπανάκης Βασίλειος – Πέτρος, Σταμενίτης Διονύσιος, Τσαβδαρίδης Λάζαρος, Υψηλάντης Βασίλειος – Νικόλαος, Αλεξιάδης Τρύφων, Αχτσιόγλου Ευτυχία, Γκιόλας Ιωάννης, Ελευθεριάδου Σουλτάνα, Κόκκαλης Βασίλειος, Παπαδόπουλος Αθανάσιος (Σάκης), Παπανάτσιου Αικατερίνη, Αντωνίου Αντωνία (Τόνια), Κουρουμπλής Παναγιώτης, Κομνηνάκα Μαρία, Βιλιάρδος Βασίλειος και Λογιάδης Γεώργιος.

**Τέλος και περί ώρα 11.50΄ λύθηκε η συνεδρίαση.**

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**